***Vejledning til tilbudsgiver***

*Denne kontrakt skal ikke udfyldes.*

*Denne vejledningstekst og øvrige vejledningstekster i bilaget slettes forud for kontraktindgåelse.*

*Bilaget skal ikke udfyldes af Tilbudsgiver. Det er således ikke hensigten, at tilbudsgiver skal foretage tilføjelser eller ændringer til bilaget, jf. dog nedenfor samt udbudsbetingelsernes punkt 10.5 vedr. evaluering af tilbud, hvoraf det følger, at afvigelser fra bilaget vil indgå med negativ vægt i tilbudsevalueringen.*

***Særlige forhold vedr. mindstekrav og grundlæggende elementer***

*Kontrakten indeholder alm. vilkårstekst evt. i kombination med illustrationer. En del af denne vilkårstekst kan udgøre mindstekrav.*

*Sådanne mindstekrav* ***skal*** *opfyldes. Opfyldes et mindstekrav ikke, betragtes tilbuddet som ikke-konditionsmæssigt og vil som følge heraf blive afvist. .Evt. mindstekrav er tydeligt markeret.*

*Tilbudsgiver skal være opmærksom på, at tilføjelser eller ændringer i vilkårstekst kan kollidere med mindstekrav, selv om tilføjelserne eller ændringerne foretages uden for de steder, der markeret som mindstekrav.*

*Tilbudsgiver skal ligeledes være opmærksom på, at tilføjelser eller ændringer til vilkårstekst kan udgøre tilføjelser eller ændringer til grundlæggende elementer med den følge, at tilbuddet vil blive afvist som ukonditionsmæssigt.*

*Afvigelser over for vilkårsafsnit i kontrakten skal markeres med ændringsmarkering (”Track Changes”) eller på anden måde tydeligt fremhæves.*

*Denne vejledningstekst og øvrige vejledningstekster i kontrakten slettes forud for kontraktindgåelse.*

*Kontrakten evalueres i overensstemmelse med underkriteriet ”* *Kontraktlige vilkår”.*

Kontrakt

om

levering og vedligeholdelse af tilskuds- og administrationssystem

**mellem**

Slots og Kulturstyrelsen

H.C. Andersens Boulevard 2

1553 København V

(herefter "Kunden")

**og**

(herefter Leverandøren)

**Indholdsfortegnelse**

1. Definitioner 8

2. Baggrund og formål 12

2.1 Særlige forhold ved Leverancen 14

3. Leverancens omfang 15

3.1 Generelt 15

3.2 Programmel 16

3.3 Udstyr 16

3.4 Dokumentation 16

3.5 Konvertering 17

3.6 Øvrige ydelser 17

4. Kundens it-miljø 17

5. Leverancens udførelse 18

5.1 Leverancens forløb – generel beskrivelse 18

5.2 Kontraktworkshop 18

5.3 Afklaringsfase og udtrædelse 19

5.3.1 Afklaringsfase 19

5.3.2 Kundens udtrædelsesadgang 21

5.4 Projektsamarbejde og medarbejdere 21

5.5 Kundens medvirken 22

5.6 Kvalitetssikring 23

5.7 Audit 23

5.8 Sikkerhed 24

5.9 Benyttelse af underleverandører 24

5.10 Konsortium 26

6. Ændringer 26

6.1 Generelt 26

6.2 Ændringer til levering som en del af Leverancen 26

6.3 Ændringer til levering som en Selvstændig Opgave 26

6.4 Ændringsproces 27

6.5 Ændringer uden Leverandørens samtykke 27

6.6 Ændringer som følge af lovkrav eller offentlig regulering 27

6.7 Ændringer i forhold til persondataretlig konsekvensanalyse 28

6.8 Nye eller ændrede retningslinjer hos Kunden 29

7. Levering 29

7.1 Leveringssted 29

7.2 Tidsplan 29

7.3 Faseopdeling 30

8. Afprøvning 30

8.1 Generelt 30

8.2 Funktionsprøven 32

8.3 Ibrugtagningsprøve (overtagelsesprøve) 32

8.4 Driftsprøve 33

8.5 Konverteringsproduktionsprøve 34

9. Ibrugtagning 34

10. Overtagelse 34

11. Vedligeholdelse og support samt videreudvikling 36

11.1 Generelt 36

11.2 Vedligeholdelsesordningens tidsfrister 36

11.3 Udførelse 37

11.4 Videreudvikling 37

12. Drift 38

13. Servicemål 38

13.1 Generelt 38

13.2 Manglende opfyldelse af servicemål 38

14. Priser 39

14.1 Generelt 39

14.2 Leverancevederlag 39

14.3 Timebaserede vederlag 40

14.4 Vedligeholdelse og support 40

14.4.1 Vederlag 40

14.4.2 Fejlafhjælpning 41

14.4.3 Fejlrapportering 41

14.5 Drift 41

14.6 Løbende betalinger og øvrige vederlag 41

15. [Udgår] 41

16. Betalingsbetingelser 42

17. Garanti 42

17.1 Generelt 42

17.2 Generel garanti for Leverancen og de Løbende Ydelser 43

17.3 Kundens medvirken 43

17.4 Ændringsmuligheder 44

17.5 Tredjemands udførelse af vedligeholdelse og ændringer 44

17.6 Hæftelse for underleverandører 45

17.7 Garanterede servicemål 45

17.8 Tredjemands rettigheder 45

17.9 Overholdelse af regler 46

17.10 Garantiperiode 46

18. Leverandørens misligholdelse 46

18.1 Forsinkelse 46

18.1.1 Underretningspligt 46

18.1.2 Bod 46

18.1.3 Kundens beføjelser i øvrigt 47

18.2 Mangler 47

18.2.1 Afhjælpning 47

18.2.2 Afhjælpning af Mangler i tredjeparts produkter 48

18.2.3 Bod for overskridelse af servicemål 49

18.2.4 Forholdsmæssigt afslag 49

18.2.5 Kundens beføjelser i øvrigt 49

19. Kundens MISLIGHOLDELSE 50

20. Kundens Ophævelse 50

20.1 Betingelser for ophævelse 50

20.2 Opgørelse ved ophævelse 52

21. Erstatning og forsikring 52

22. Force majeure 53

23. Rettigheder til programmel og dokumentation 54

23.1 Generelt 54

23.2 Standardprogrammel med tilhørende Dokumentation 55

23.3 Kundespecifikt programmel med tilhørende Dokumentation 56

23.3.1 Kundens rettigheder 56

23.3.1.1 Ændringer 56

23.3.1.2 Deponering af kildekode, der ikke er stillet til rådighed 57

23.3.2 Andre offentlige institutioners rettigheder 57

23.4 Særlig brugsret til Leverancen 58

23.5 Andet materiale beskyttet af immaterielle rettigheder 58

23.6 Kundens data 58

24. Persondata 59

25. Arbejdsklausul 60

26. CSR 60

27. Sikkerhedsgodkendelse 61

28. Tavshedspligt 62

29. Overdragelse 62

30. Varighed 63

30.1 Vedligeholdelse og support 63

30.2 Ophør i henhold til udbudslovens § 185 63

30.3 Uden virkning 63

30.4 Forpligtelser ved ophør 64

31. Tvistigheder 65

31.1 Lovvalg 65

31.2 Uenighed om kategorisering af en Fejl eller opfyldelse af servicemål 65

31.3 Øvrige tvister 66

31.3.1 Forhandling 66

31.3.2 Vejledende udtalelse 66

31.3.3 Mægling (mediation) 66

31.3.5 Forligsmæssige ændringer 67

32. Fortolkning og kontraktstyring 67

32.1 Fortolkning og forrang 67

32.2 Meddelelse 68

32.3 Kontraktstyring ved ændringer 68

33. Underskrifter 68

34. Selvstændig aftale 69

35. Solidarisk hæftelse 69

**Bilagsfortegnelse**

1. : Tidsplan
2. : Kundens it-miljø
3. : Leverancebeskrivelse med Kravspecifikation og Løsningsbeskrivelse samt ændringsmuligheder (herunder optioner)
4. : Dokumentation
5. : Vedligeholdelse og support
6. : Servicemål
7. : Drift
8. : Databehandleraftale
9. : Ændringshåndtering og bestilling af videreudvikling
10. : Samarbejdsorganisation
11. : Kundens deltagelse
12. : Leverancevederlag og betalingsplan samt øvrige priser
13. : [Udgår]
14. : Prøver
15. : Licensbetingelser
16. : Ophørsydelser
17. : Spørgsmål og svar fra tilbudsproces

KAPITEL I - INDLEDNING

# Definitioner

Ansøgere

Ansøgere er for Kunden eksterne brugere af Leverancen, personer såvel som virksomheder, der anvender Leverancen i forhold til ansøgninger

Arbejdsdag

Mandag til fredag bortset fra helligdage, juleaftensdag, nytårsaftensdag og grundlovsdag.

Bruger

Ved Bruger forstås interne brugere og brugere som er udvalgsmedlemmer.

Brugere som udvalgsmedlemmer

Brugere som udvalgsmedlemmer er personer, der som udvalgsmedlemmer, interne såvel som eksterne, gives adgang til Leverancen med henblik på bedømmelse af ansøgninger.

Brugerdokumentation

Beskrivelse(r) af Leverancens funktioner og anvendelses- og opsætningsmuligheder rettet mod slutbrugere, superbrugere, systemadministratorer og andre brugere, der ikke skal have indsigt i arkitektur eller kode.

Dokumentation

Enhver udarbejdet beskrivelse relateret til Leverancen, herunder Brugerdokumentation og Systemdokumentation, jf. bilag 4.

Drift

Eksekvering af det Programmel, der udgør hele eller dele af Leverancen.

Fase

En projektmæssig opdeling af leveranceforløbet, der afsluttes med en prøve (afklaringsfasen undtaget).

Fejl

Der foreligger en Fejl i det leverede, såfremt det ikke opfylder de af Leverandøren givne garantier, eller det i øvrigt ikke er eller fungerer, som Kunden med føje kunne forvente på grundlag af Kontrakten, medmindre der er tale om bagatelagtige forhold. En Fejl kan også udgøre en Mangel, men gør det ikke nødvendigvis.

God it-skik

En af it-branchen alment accepteret god udførelse inden for et bestemt område.

Ibrugtagning

Den dag, hvor Kunden tager Leverancen eller en del heraf i brug til daglig afvikling af sine forretningsmæssige opgaver.

Interne brugere

Ved Interne brugere forstås sædvanlige brugere internt hos Kunden eller på vegne af Kunden i relation til sædvanlige brugerroller, herunder sagsbehandling, superbrugere og systemadministratorer.

Kontrakten

Denne kontrakt med bilag og senere ændringer og tillæg.

Kravspecifikation

De af Kunden udarbejdede krav i bilag 3.

Kundespecifikt Programmel

Programmel, der ikke er Standardprogrammel.

Leverance

Alt, der i henhold til Kontrakten skal leveres senest på Overtagelsesdagen. Dette kan omfatte Programmel, udstyr, Dokumentation, implementering, uddannelse og andre ydelser, der skal leveres senest på Overtagelsesdagen. Drift samt vedligeholdelse og support er ikke en del af Leverancen, selv om den eventuelt udføres forud for Overtagelsesdagen.

Leverancebeskrivelse

Udgøres af Kravspecifikation og Løsningsbeskrivelse.

Løbende Ydelser

Er de løbende ydelser, som Leverandøren skal levere i tilknytning til Leverancen, herunder i form af vedligeholdelse, support og videreudvikling samt eventuelt Drift.

Løsningen

Den tekniske del af Leverance hovedsageligt bestående af Programmel og evt. udstyr

Løsningsbeskrivelse

Leverandørens beskrivelse af, hvorledes Leverandøren opfylder Kundens Kravspecifikation.

Mangler

Der foreligger en Mangel i det leverede, såfremt det ikke opfylder de af Leverandøren givne garantier, eller det i øvrigt ikke er eller fungerer, som Kunden med føje kunne forvente på grundlag af Kontrakten, medmindre der er tale om bagatelagtige forhold.

Meddelelse

Skriftlig kommunikation afgivet i overensstemmelse med punkt 32.2 eller meddelelse givet på styregruppemøde, som fremgår af godkendt referat.

Offentlig Institution

Ministerier, styrelser, statsvirksomheder, selvstændige offentlige virksomheder (SOV), kommuner, regioner, offentlige forvaltningssubjekter, kommunale virksomheder, råd og nævn samt selvejende institutioner, hvis drift i det væsentlige finansieres med offentlige midler. Statslige aktieselskaber samt aktieselskaber med kommunal deltagelse er ikke omfattet.

Open Source Programmel

Programmel, der leveres eller stilles til rådighed både i kildekode og i maskinlæsbar form på grundlag af en Open Source Licens.

Option

En ret for Kunden til at købe yderligere bestemte ydelser, som beskrevet i bilag 3, til de i Kontrakten fastsatte priser og øvrige vilkår. En Option kan bestilles til levering samtidig med og som en del af Leverancen eller som en Selvstændig Opgave.

Overtagelsesdag

Den dag, hvor Leverandøren består overtagelsesprøven (også benævnt ibrugtagningsprøven), forudsat Kunden efterfølgende skriftligt godkender ibrugtagningsprøven, eller Kunden tager hele eller dele af Leverancen uberettiget i brug, jf. punkt 10.

Parterne

Ved Parterne forstås Kunden og Leverandøren, og ved "Part" en af disse.

Programmel

Består af Kundespecifikt Programmel og/eller Standardprogrammel. Programmel omfatter også grænseflader og integrationer.

Releases

En mindre opdatering af Standardprogrammel eller Kundespecifikt Programmel, herunder fejlrettelser. Almindeligvis kendetegnet ved, at identifikationsnummeret for Programmellet ændres med en decimal (f.eks. fra 5.0 til 5.1).

Samtidige brugere

Ved Samtidige brugere forstås i forhold til de enkelte brugergrupper samtidige aktive ikke-navngivne brugere af Leverancen.

Selvstændig Opgave

Optioner eller ændringer, som ikke afprøves som en del af Leverancen.

Standardprogrammel

Programmel, der i bilag 3 rubriceres som Standardprogrammel. Programmel kan udelukkende rubriceres som Standardprogrammel, hvis det

1. hverken er tilpasset, tilrettet eller udviklet specielt til Kunden i forbindelse med opfyldelse af Kontrakten, og
2. er tilgængeligt for enhver på almindelige kommercielle eller ikke-kommercielle vilkår og
3. kan benyttes af enhver på samme vilkår som Leverandøren. Leverandørens eget udviklede standardprogrammel er alene omfattet af Standardprogrammel, såfremt det stilles til rådighed for øvrige af Leverandørens kunder og kan benyttes på tilsvarende vilkår som for Kunden.

Programmel fra Microsoft, Oracle og Adobe er eksempler på Standardprogrammel.

Open Source Programmel udgør alene Standardprogrammel, forudsat betingelserne herfor er opfyldt.

Standardvedligeholdelses- og Standardudviklingsværktøjer

Vedligeholdelses- og udviklingsværktøjer, som er almindeligt tilgængelige på det danske marked på sædvanlige kommercielle vilkår.

Systemdokumentation

Beskrivelse af Leverancen rettet mod driftspersonale, udviklere og andre medarbejdergrupper, der har behov for indsigt i arkitektur og kode med henblik på at kunne ændre parametre, rette, vedligeholde og/eller driftsafvikle Programmellet.

Systemet

Se Løsningen

Version

En opdatering, der indeholder væsentligt ændret funktionalitet. Almindeligvis kendetegnet ved, at hovednummeret for versionen ændres (f.eks. fra 5.1 til 6.0).

# Baggrund og formål

Indgåelsen af Kontrakten sker på baggrund af et af Kunden gennemført udbud, jf. udbudsbekendtgørelse om anskaffelse, implementering, vedligehold og videreudvikling/løbende tilpasning af et Ansøgnings- og tilskudsadministrationssystem (ASTA).

Det angivne antal Brugere skal kunne skaleres op og ned i hele kontraktperioden.

Kunden har en overordnet målsætning om at optimere digitaliseringen af sine centrale forretningsgange med henblik på at understøtte en effektiv udførelse af Kundens opgaver. Det nye system udgør et centralt element i denne målsætning inden for ansøgnings- og tilskudsadministrationsområdet.

Det er afgørende for Kunden, at følgende mål og kvalitetskrav opfyldes via Leverandørens totale ansvar for levering af Leverancen og de Løbende Ydelser:

* Kunden sikres adgang til Leverandørens brede viden, erfaring, kompetencer og teknologi, der sikrer effektiv og sikker levering af Leverancen og de Løbende Ydelser på et højt, aftalt kvalitetsniveau samtidig med, at Kunden får frigjort ressourcer til at fokusere på Kundens kerneforretningsområder,
* Kunden sikres et ansøgnings- og tilskudsadministrationssystem, der understøtter, optimerer og effektiviserer Kundens håndtering af ansøgnings og tilskudssager.
* Der opnås en øget brugertilfredshed i Kundens organisation.
* Der indgås en Kontrakt med en professionel samarbejdspartner, der kontinuerligt arbejder for forbedring og optimering af sine systemer og ydelser, der udgør fundamentet for Leverancen og de Løbende Ydelser.
* Leverandøren og dennes underleverandører sikrer Kunden, at der i hele Kontraktens løbetid stilles en Løsning til rådighed, der sikrer en effektive afvikling af Kundens opgaver inden for løsningens område.
* Kunden sikres et serviceniveau for alle Løbende Ydelser, der mindst er på højde med de i Kontrakten aftalte servicemål.
* Kundens sikres ansøgnings- og tilskudsadministrationssystem, der understøtter korrekt håndtering af ansøgnings- og tilskudssager.
* Kunden sikres en organiseret vedligeholdelsesordning, der sikrer korrekt og hurtig implementering af fejlrettelser og optimeringer.
* Kunden sikres en smidig overdragelse til alternativ leverandør ved Kontraktens ophør, hvor Leverandøren skal bistå med at sikre, at overdragelsen sker uden gene for Kundens daglige forretning.
* Kunden sikres muligheder for som tilkøb i kontraktperioden at bestille konsulentydelser, herunder udviklingsarbejder relateret til Leverancen samt integrationer til f.eks. eksterne systemer og datakilder.

Parterne er enige om i hele forløbet at samarbejde med en positiv, professionel og ansvarlig holdning og yde en særdeles betydelig indsats for at opnå det bedst mulige resultat. Parterne skal udvise den fleksibilitet, som må anses for rimelig og sædvanlig ved gennemførelse af tilsvarende it-kontrakter.

## Særlige forhold ved Leverancen

Kontrakten omfatter levering og vedligeholdelse af et ansøgnings- og tilskudsadministrationssystem (ASTA), der skal understøtte Kundens tilskudsforretning.

Omdrejningspunktet for Kundens tilskudsforretning er administrationen af en flerhed af tilskudspuljer, der understøttet af forskellige processer sikrer korrekt håndtering af tilskud. I Kundens forretning er tilskudssager tilknyttet en bestemt pulje, hvori alle sager behandles ens og belaster det samme regnskab/konto i forbindelse med økonomiafregning.

Systemet skal i overensstemmelse med det i bilag 3 anførte indeholde en række generiske elementer, der kan anvendes til at etablere de sammenhængende processer, der understøtter tilskudspuljerne. Opsætningen af processerne i Systemet skal kunne foretages af Kunden, således at Kunden selv kan etablere individuelle tilskudspuljer.

Korrekt afvikling af tilskudssager er forretningskritisk for Kunden, hvorfor Systemet skal understøtte, at den enkelte sag i en pulje efter opsætning gennemgår ensartet og smidig behandling.

KAPITEL II – LEVERANCEN

# Leverancens omfang

## Generelt

Leverandøren skal levere de ydelser, der er beskrevet i Leverancebeskrivelsen (bilag 3), herunder bestilte Optioner.

Leverancebeskrivelsen (bilag 3) indeholder Kravspecifikationen og Løsningsbeskrivelsen.

Leverandøren har forud for indgåelse af Kontrakten indarbejdet de fornødne ændringer og tilføjelser i det af Kunden udarbejdede udkast til kravspecifikation, eventuelt i dialog med Kunden, således at Løsningsbeskrivelsen kan forudsættes fuldt ud at opfylde Kravspecifikationen. Endvidere gennemføres en afklaringsfase med henblik på yderligere afstemning mellem Kundens behov og Leverandørens løsning, jf. punkt 5.1.

Hvis det efter kontraktindgåelse konstateres, at Kravspecifikationen alligevel ikke opfyldes ved Løsningsbeskrivelsen, skal Leverandøren i fornødent omfang supplere eller ændre Løsningsbeskrivelsen samt levere sådanne yderligere ydelser, der er nødvendige for at opfylde Kravspecifikationen og Kontrakten i øvrigt. Sådan levering skal ske på samme vilkår som fastsat i Kontrakten, herunder uden yderligere vederlag og inden for de i tidsplanen fastsatte frister.

Såfremt Løsningsbeskrivelsen indeholder yderligere funktionalitet, udstyr mv. end nødvendigt til at opfylde Kravspecifikationen, og uden at dette udtrykkeligt er angivet at være en Option eller anden ændringsmulighed, der skal bestilles særskilt, skal Leverandøren levere dette i tillæg til opfyldelse af Kravspecifikationen.

Leverandøren har leveranceansvaret. Dette indebærer, at Leverandøren skal levere de ydelser, herunder Programmel, udstyr og Dokumentation, der sammen med Kundens eksisterende it-miljø, Leverandørens anvisninger om ændringer heri og krav til Kundens medvirken, opfylder Leverancebeskrivelsen og Kontrakten i øvrigt.

## Programmel

Leverandøren skal ved opfyldelse af Kontrakten levere Standardprogrammel samt Kundespecifikt Programmel som angivet i Leverancebeskrivelsen (bilag 3).

## Udstyr

Leverandøren skal levere det udstyr, der er angivet i Leverancebeskrivelsen (bilag 3), eller som i øvrigt er nødvendigt for, at Kontraktens krav opfyldes.

## Dokumentation

Leverandøren skal levere den Dokumentation, der er nødvendig for at udnytte Leverancen, herunder Systemdokumentation for de i Leverancebeskrivelsen beskrevne tekniske grænseflader i Leverancen. Endvidere skal Leverandøren levere den Dokumentation til Kunden, der er nødvendig for, at tredjemand på rimelige og sædvanlige vilkår kan varetage Drift og udføre vedligeholdelse af Programmel og udstyr samt ændring af Kundespecifikt Programmel i henhold til Kontraktens øvrige bestemmelser.

Dokumentationen er nærmere specificeret i bilag 4, herunder angivelse af den Dokumentation Leverandøren skal levere ved ibrugtagningsprøven eller andre prøver. Dokumentationen for de tekniske grænseflader skal opfylde kravene angivet i bilag 4. Medmindre andet fremgår af bilag 4, skal al Dokumentation leveres og godkendes senest på Overtagelsesdagen.

Dokumentationen skal udformes i overensstemmelse med God it-skik og opfylde de i Kontrakten fastsatte krav, herunder i bilag 4.

Hvis Leverandøren foretager ændringer i Leverancen, herunder som led i vedligeholdelse, skal den leverede Dokumentation samtidig ændres, således at Dokumentationen fortsat opfylder ovennævnte krav. Tilsvarende gælder ved Optioner.

Brugerdokumentation skal foreligge på dansk, og øvrig Dokumentation skal foreligge på dansk eller engelsk, medmindre andet er angivet i bilag 4. Dokumentationen kan i sædvanligt omfang stilles til rådighed for Kunden som en integreret del af det relevante Programmel, eller som online-dokumentation, herunder ved at Leverandøren anviser en web-adresse eller lignende, hvorigennem Kunden kan få adgang til Dokumentationen.

## Konvertering

Leverandørens forpligtelser vedr. konvertering af data (herunder som option), er nærmere beskrevet i bilag 3, herunder format, medie m.v. for data, som skal indsættes.

Konverteringen gennemføres inden for de tidsfrister, der fremgår af tidsplanen, jf. bilag 1.

Leverandøren skal i forbindelse med indsættelsen af data etablere de nødvendige optællinger, afstemninger m.v. til verificering af, at startdata er korrekte.

Kunden er ansvarlig for kvaliteten og tilstedeværelsen af oprindelige data i aftalt format, jf. bilag 3, samt for, at dette stilles til rådighed for Leverandøren.

## Øvrige ydelser

Ud over det anførte i punkt 3.1 - 3.5 skal Leverandøren ved opfyldelse af Kontrakten levere de øvrige ydelser, som er angivet i Leverancebeskrivelsen (bilag 3).

# Kundens it-miljø

Kundens it-miljø, der har betydning for Leverancen samt vedligeholdelse af Leverancen, er beskrevet i bilag 2.

I bilag 2 indeholdes dels Kundens beskrivelse af sit eksisterende it-miljø, herunder licenser, dels Leverandørens angivelse af eventuelle krav til ændringer i Kundens it-miljø som forudsætning for at opfylde kravene i Kontrakten. Såfremt de i bilag 3 angivne ændringsmuligheder, herunder ved udnyttelse af Optioner, stiller andre krav til Kundens it-miljø, skal sådanne krav være angivet i bilag 2.

Såfremt Leverandørens krav er opfyldt, skal Leverancen samt udførelse af vedligeholdelse være tilstrækkelig til sammen med Kundens it-miljø og Kundens medvirken, jf. punkt 5.5, at opfylde kravene i denne Kontrakt. Det er en forudsætning herfor, at der ikke i Kundens it-miljø forekommer fejl eller ikke opfyldte forudsætninger, jf. bilag 2, der har betydning for Leverandørens opfyldelse af kravene i denne Kontrakt. Såfremt Kundens it-miljø ikke opfylder disse krav, frigøres Leverandøren fra at opfylde krav til Leverancen eller vedligeholdelse i det omfang, det er begrundet i Kundens manglende opfyldelse af Leverandørens forudsætninger som angivet i bilag 2.

Kunden må forvente, at Leverandørens vedligeholdelsesforpligtelse efter udløb af garantiperioden forudsætter, at Kunden har et tidssvarende it-miljø. Leverandøren forpligter sig til at angive nye krav og beskrivelser senest samtidig med, at nye Versioner eller Releases tilbydes installeret hos Kunden. Såfremt Parterne ikke kan opnå enighed om behovet for løbende udvikling af it-miljøet, iværksættes proceduren beskrevet i punkt 31.3.

# Leverancens udførelse

## Leverancens forløb – generel beskrivelse

Forud for Kontraktens indgåelse er gennemført et udbudsforløb. Udbudsforløbet har udmøntet sig i indgåelse af nærværende Kontrakt mellem Parterne.

Som første aktivitet i forhold til Kontraktens underskrift, afholdes en workshop, jf. punkt 5.2, hvor Parternes relevante medarbejdere modtager undervisning i Kontrakten og Kontraktens bestemmelser samt en operationalisering heraf.

I umiddelbar tilknytning til Kontraktens ikrafttræden, indledes afklaringsfasen, jf. punkt 5.3.

Efter afklaringsfasen iværksættes selve leveranceforløbet for Leverancen.

Leveranceforløbet indledes med en udviklings- og implementeringsfase, hvor Løsningen udvikles og implementeres i et testmiljø. Udviklings- og implementeringsfasen afsluttes med en funktionsprøve. Efter bestået funktionsprøve igangsættes en testfase, der afsluttes med en ibrugtagningsprøve, der samtidig udgør overtagelsesprøven. Efter bestået ibrugtagningsprøve kan Kunden ibrugtage Løsningen og Leverandørens vedligeholdelsesforpligtelse påbegyndes. Dette sker i opstartsfasen, hvor Kunden trinvis foretager en fuldstændig ibrugtagning af Løsningen. Opstartsfasen afsluttes efter et fastlagt antal dage, jf. bilag 1 hvorefter afslutningsfasen, der markerer afslutningen på projektforløbet, påbegyndes. Afslutningsfasen afsluttes med en Driftsprøve.

## Kontraktworkshop

I umiddelbar tilknytning til Kontraktens underskrift afholdes en heldags-workshop, hvor Leverandørens og Kundens relevante medarbejdere modtager undervisning i væsentlige bestemmelser i nærværende Kontrakt og bilag og i fællesskab drøfter operationaliseringen af Kontrakten, herunder opstiller en række processer for det operationelle samarbejde samt eventuelt udarbejder værktøjer til brug for samarbejdet mv.

Kunden har initiativpligten i forhold til afholdelsen og afviklingen, men Leverandøren skal deltage med relevante medarbejdere.

Leverandøren modtager ikke særskilt vederlag herfor.

## Afklaringsfase og udtrædelse

### Afklaringsfase

I overensstemmelse med tidsplanen (bilag 1) gennemføres en afklaringsfase, der omfatter alle dele af de ydelser, der skal leveres under Kontrakten, med særlig vægt på Leverancen. Såfremt Kunden i forbindelse med kontraktunderskrivelsen bestiller en eller flere Optioner til levering samtidig med og som en del af Leverancen, indgår disse aktiviteter i afklaringsfasen.

Afklaringsfasen har til formål, at Leverandøren opnår nærmere indsigt i Kundens behov, forretningsgange og it-miljø, og at Kunden opnår nærmere indsigt i Leverandørens løsningsforslag med henblik på at foretage en yderligere konkretisering af særligt Leverancens indhold og formål.

Parterne gennemgår hvert enkelt krav og løsningsforslag med henblik på at vurdere det nærmere indhold af Kundens behov, og hvorledes behovet opfyldes ved den foreslåede løsning samt forudsætninger knyttet hertil. Endvidere foretages en vurdering af, om der ved en ændring i Kravspecifikationen og/eller i Løsningsbeskrivelsen kan opnås en mere hensigtsmæssig Leverance under hensyn til Kundens behov og Leverandørens muligheder.

Parterne er gensidigt forpligtet til nærmere at redegøre for indholdet af og forudsætningerne for de af Parten angivne krav/løsninger og aktivt at forholde sig til de af den anden Part angivne krav/løsninger. Dette gælder såvel i forhold til Kravspecifikation og Løsningsbeskrivelse som i forhold til øvrige dele af Leverancen.

I afklaringsfasen skal hver af Parterne yde en betydelig indsats under henvisning til Leverancens kompleksitet, herunder deltage i analyser, workshops og demonstrationer mv. Parterne er som led heri forpligtet til sikre, at relevante nøglepersoner, jf. bilag 10, samt eventuelle øvrige relevante personer fysisk er til rådighed og tilstede på Kundens lokation i Afklaringsfasen, medmindre Parterne konkret aftaler andet. Parterne er således forpligtet til at indgå i et intensivt samarbejde med henblik på – og i tilknytning til den mellem Parterne afholdte kontraktworkshop, jf. punkt 5.2 – at forberede begge Parter på det efterfølgende leveranceforløb samt sikre et solidt fundament herfor.

Aktiviteterne i afklaringsfasen er nærmere beskrevet i bilag 1 og bilag 3.

Gennemførelse af afklaringsfasen fritager ikke Leverandøren for ansvaret for, at Leverancen og de Løbende Ydelser samt øvrige ydelser under Kontrakten opfylder Leverancebeskrivelsen og Kontrakten i øvrigt, jf. punkt 3.1.

På grundlag af afklaringsfasen skal Leverandøren fremkomme med forslag til ændring af Leverancebeskrivelsen, hvorved Leverancen nærmere beskrives. Herudover skal Leverandøren angive, hvorledes ændringsmulighederne i bilag 3 vil blive tilgodeset. Leverandøren skal samtidig med forslag til revideret Leverancebeskrivelse angive eventuelle konsekvenser for tidsplan, vederlag og andre vilkår.

Forslag til revideret Leverancebeskrivelse og eventuelle øvrige ændringer til Kontrakten forelægges for Kunden til godkendelse. Kunden skal inden 10 Arbejdsdage skriftligt meddele, om forslaget kan godkendes. Enhver ændring i Leverancebeskrivelsen og Kontrakten i øvrigt skal kunne dokumenteres med fuld sporbarhed, jf. punkt 32.3.

Forslag til revideret Leverancebeskrivelse og eventuelle øvrige ændringer til Kontrakten skal godkendes af Kunden, når det heri nærmere angives, hvorledes krav og beskrivelser i Kontrakten vil blive opfyldt, og Kunden kan acceptere eventuelle konsekvenser for tidsplan, vederlag og andre vilkår i Kontrakten.

Såfremt Kunden ikke kan godkende forslaget til revideret Leverancebeskrivelse og ikke ønsker at benytte udtrædelsesadgangen, jf. punkt 5.3.2, gælder i stedet Leverancebeskrivelsen og de øvrige dele af Kontrakten uændret.

Eventuelle ændringer og tilpasninger skal være i overensstemmelse med de til enhver tid gældende udbudsretlige regler.

Afklaringsfasen afsluttes ved Kundens endelige Meddelelse til Leverandøren om 1) hvorvidt den reviderede Leverancebeskrivelse kan godkedes eller 2) om Kunden ønsker at fastholde Kontrakten uændret.

### Kundens udtrædelsesadgang

Indtil 5 Arbejdsdage efter afklaringsfasens afslutning, jf. punkt 5.3.1, har Kunden ret til at udtræde af Kontrakten som helhed. Underretning om udtræden sker ved Meddelelse.

Ved sådan udtræden bortfalder begge Parters forpligtelser til videre opfyldelse af Kontrakten.

Materiale, såsom rapporter, skemaer og diagrammer, samt viden, der er frembragt i afklaringsfasen frem til udtrædelsestidspunktet, kan Kunden efter betaling af vederlag for udtræden anvende til alternativ opfyldelse af Kundens behov. Retten omfatter dog ikke prototyper eller forretningshemmeligheder, der er relateret til de produkter, der skulle leveres i henhold til Kontrakten.

For udtræden betaler Kunden et vederlag til Leverandøren. Vederlaget er fastsat i bilag 12. Kundens forpligtelse til betaling af Leverancevederlaget efter betalingsplanen i bilag 12 bortfalder ved Meddelelse om udtræden.

## Projektsamarbejde og medarbejdere

Med henblik på at sikre en hensigtsmæssig opfyldelse af Kontrakten, etableres der en projektorganisation som beskrevet i bilag 10, som særligt udgøres af en styregruppe og en projektledelse. Parterne skal herunder drage omsorg for, at projektet har den fornødne forankring i Parternes respektive ledelser, således at det til stadighed er muligt at træffe de nødvendige beslutninger undervejs i projektet med den hastighed, omstændighederne kræver.

Leverandøren har initiativpligten i samarbejdet mellem Parterne, men Kunden forudsættes at have en aktiv rolle i projektstyringen.

Parterne har gensidigt en forpligtelse til uden ugrundet ophold og i henhold til de aftalte beslutningsprocesser at påpege eventuelle Fejl i dokumenter udarbejdet af den anden Part, herunder Kravspecifikation og Løsningsbeskrivelse samt øvrige forhold omkring Kontraktens opfyldelse, som Parterne bliver opmærksomme på. Tilsvarende gælder andre forhold, der kan have betydning for projektets rette gennemførelse i overensstemmelse med tidsplanen og Kontrakten i øvrigt.

I bilag 10 er beskrevet kravene til Parternes rapportering samt til afholdelse af projekt- og statusmøder.

Bilag 10 indeholder endvidere de nærmere processer for at sikre en relevant og sikker overgang fra Kundens henholdsvis Leverandørens projektorganisation i relation til Leverancen til Kundens henholdsvis Leverandørens organisation for levering af Løbende Ydelser, der skal varetage brugen af Leverancen samt modtagelse af de Løbende Ydelser.

Ingen af Parterne kan forud for godkendelse af driftsprøve for Leverancen udskifte sin projektleder eller andre af de i bilag 10 anførte nøglemedarbejdere uden den anden Parts samtykke, medmindre udskiftningen skyldes medarbejderens personlige forhold, herunder ophør af ansættelsesforhold eller lignende omstændigheder. Den nye projektleder eller nøglemedarbejder skal mindst have samme kvalifikationer.

Parterne skal af hensyn til kontinuiteten og kvaliteten i arbejdet i videst muligt omfang undgå udskiftning af medarbejdere på projektet. Udskiftning må ikke påføre den anden Part yderligere omkostninger, og den nye medarbejder skal have mindst tilsvarende kvalifikationer. En Part skal orienteres skriftligt om udskiftningen af en projektleder eller en nøglemedarbejder.

Leverandøren skal efter anmodning udskifte en medarbejder, såfremt anmodningen er rimeligt begrundet.

## Kundens medvirken

I bilag 11 er det angivet, i hvilket omfang og på hvilke tidspunkter Kunden er forpligtet til at medvirke til Leverandørens opfyldelse af Kontrakten, herunder ved at stille oplysninger, medarbejdere, lokaler og udstyr mv. til rådighed samt deltage i prøver, hvor Kundens deltagelse er nødvendig. Herudover skal Kunden yde almindelig medvirken, som man med føje kan forvente. I bilag 11 er Kundens kompetencer angivet, og Kundens medvirken skal leveres på det deri anførte kompetenceniveau.

De tidsmæssige krav til Kundens deltagelse skal fremgå af tidsplanen i bilag 1.

Angivelsen i bilag 11 skal opfattes som estimater for Kundens medvirken, og der kan under forløbet opstå behov for justeringer heri, både angående omfang og indhold. Såfremt disse justeringer påfører Kunden væsentligt forøgede omkostninger, skal sådanne omkostninger godtgøres af Leverandøren. Det er en forudsætning for Kundens ret til godtgørelse, at Kunden forudgående har givet underretning til Leverandøren herom.

Leverandøren skal straks give skriftlig besked til Kunden, såfremt Kunden ikke medvirker som aftalt, eller som der med føje kan forventes. Det påhviler Kunden at give skriftlig og begrundet underretning til Leverandøren, straks når Kunden må forudse, at der vil indtræde risiko for forsinkelse for medvirken.

## Kvalitetssikring

Leverandøren er forpligtet til at opretholde en kvalitetssikring under Leverancens udførelse, der opfylder God it-skik og evt. krav i bilag 3.

## Audit

Kunden har til enhver tid ret til at kontrollere Leverandørens arbejde med henblik på at afdække risici for overskridelse af tidsplan og afdække, om Leverandøren opfylder kravene til løbende kvalitetssikring af arbejdet. I tilknytning hertil kan Kunden anmode Leverandøren om for samtlige aktiviteter, der direkte eller indirekte bidrager til Kontraktens opfyldelse, herunder Kundens medvirken, at udarbejde en detaljeret ressourceplan.

Kontrollen gennemføres af en uvildig sagkyndig, der udpeges i overensstemmelse med bestemmelserne i punkt 31.2. Den uvildige sagkyndige afgørelse er endelig og bindende for begge Parter.

Tvister om fortolkning af Kontrakten og andre juridiske spørgsmål kan ikke afgøres af den sagkyndige.

Kontrol skal ske med 10 Arbejdsdages varsel via Meddelelse og maksimalt to gange pr. år. Omkostningerne til den uvildige sagkyndige afholdes af den rekvirerende part, jf. dog nedenfor.

Såfremt Leverandøren har overskredet frist for en ibrugtagningsprøven, driftsprøven eller anden aftalt bodsfrist, eller Leverandøren erkender at ville komme til at overskride en sådan frist, kan der gennemføres kontrol hos Leverandøren ud over det anførte maksimale antal gange pr. år. Omkostningerne til den uvildige sagkyndige afholdes i dette tilfælde af Leverandøren. Tilsvarende gælder, såfremt der foreligger en Fejl i det leverede, som ville være hindrende for en overtagelse.

Såfremt Kunden ikke yder den medvirken, der er angivet i bilag 1 og bilag 11, eller Kunden erkender, at denne medvirken ikke vil blive ydet, kan der gennemføres kontrol hos Kunden ud over det ovenfor anførte maksimale antal gange pr. år. Omkostningerne til den uvildige sagkyndige afholdes i dette tilfælde af Kunden.

Hver Part er forpligtet til i rimeligt omfang og uden særskilt vederlag at yde den bistand, der er nødvendig til gennemførelse af kontrollen.

Kontrollen indebærer ingen begrænsning i Leverandørens ansvar for at opfylde kravene i Kontrakten. Såfremt kontrollen giver anledning til ændringer i Kontrakten, gennemføres disse i overensstemmelse med punkt 6 og punkt 32.3.

Udover ovenstående, gennemføres de nødvendige audits, der følger af den mellem Parterne indgåede Databehandleraftale, jf. bilag 8.

Audit skal så vidt muligt tilrettelægges, så den er til mindst mulig gene for Leverancens udførelse.

## Sikkerhed

Leverandøren, dennes medarbejdere, underleverandører og disses medarbejdere skal implementere og overholde de krav til sikkerhed, der er angivet i bilag 3, i forbindelse med Kontrakten opfyldelse. Såfremt en opfyldelse af disse krav indebærer krav til Kundens medvirken, udover de aktiviteter Kunden i forvejen forventes selv at håndtere på baggrund af egne forskrifter og arbejdsrutiner, skal Leverandøren angive det i bilag 11.

Kunden kan kontrollere Leverandørens opfyldelse af kravene til sikkerhed efter tilsvarende regler som anført for audit, jf. punkt 5.7.

## Benyttelse af underleverandører

Leverandøren kan ikke uden Kundens skriftlige samtykke overlade Kontraktens opfyldelse til underleverandører i videre udstrækning end angivet i Kontrakten. Kunden kan ikke nægte et sådant samtykke uden rimelig grund.

Selv om Kunden har samtykket i anvendelsen af en bestemt underleverandør, kan Kunden i alle forhold rette henvendelse til Leverandøren.

Ansvaret for korrekt opfyldelse af Kontrakten påhviler Leverandøren, således at Leverandøren hæfter for ydelser fra underleverandører på ganske samme måde som for sine egne ydelser.

Leverandøren er forpligtet til at give Kunden oplysning om de underleverandører, der benyttes i forbindelse med Kontrakten, herunder navn, CVR-nr., kontaktoplysninger og juridisk repræsentant. Oplysningerne skal indleveres til Kunden senest, når gennemførelsen af Kontrakten påbegyndes, hvis de kendes på dette tidspunkt. Hvis underleverandørerne ikke kendes på tidspunktet for Kontraktens indgåelse, skal oplysningerne indleveres så snart de er kendt, og altid inden den pågældende underleverandør påbegynder udførelsen af ydelser under Kontrakten.

I forbindelse med indgåelse af Kontrakten har Kunden godkendt, at Leverandøren kan anvende de i bilag 10 anførte underleverandører. Bilag 10 opdateres i takt med eventuelle udskiftninger eller tilføjelser af underleverandører i Kontraktens varighed.

I det omfang Leverandøren baserer sig på andre enheders formåen, herunder i tilknytning til den forud for Kontraktens indgåelse gennemførte udbudsprocedure, skal Leverandøren fremlægge underleverandørerklæringer eller anden dokumentation, der godtgør, at Leverandøren faktisk råder over den nødvendige økonomiske og finansielle formåen og/eller tekniske og faglige formåen. Underleverandørerklæringen eller dokumentationen skal godtgøre, at den eller de pågældende enhed(er) er juridisk forpligtet over for Leverandøren, jf. Udbudslovens § 144, stk. 2. Underleverandørerklæringerne fremgår i givet fald som underbilag til bilag 10.

I det omfang der anvendes underleverandører, og Leverandøren baserer sig på disse andre juridiske enheders uddannelsesmæssige og faglige kvalifikationer eller faglige erfaringer vedrørende udførelsen af Kontraktens ydelser, herunder har baseret sig på disse enheders formåen i tilknytning til den forud for Kontraktens indgåelse gennemførte udbudsprocedure, er Leverandøren tillige forpligtet til at sikre, at de angivne ydelser udføres af den eller de pågældende underleverandør(er), jf. Udbudslovens § 144, stk. 3.

Leverandøren og dennes eventuelle underleverandører hæfter solidarisk, direkte og ubetinget over for Kunden for Kontraktens opfyldelse, såfremt Leverandøren baserer sig på sådanne andre enheders økonomiske og finansielle formåen, herunder i tilknytning til den forud for Kontraktens indgåelse gennemførte udbudsprocedure, jf. Udbudslovens § 144, stk. 6.

Kunden er til enhver tid berettiget til at kræve fremlæggelse af dokumentation for, at en given underleverandør ikke er omfattet af udelukkelsesgrundene i udbudslovens § 135, stk. 1, nr. 1-6, eller § 136, nr. 1.3, eller § 137, stk. 1, nr. 2. Konstateres det, at en underleverandør er omfattet af en af de førnævnte udelukkelsesgrunde, kan Kunden kræve den pågældende underleverandør udskiftet med en rimelig frist.

## Konsortium

Hvis Leverandøren er et konsortium, hæfter de i konsortiet deltagende fysiske/juridiske personer solidarisk, direkte og ubetinget for opfyldelsen af Kontrakten. Et af konsortiets medlemmer skal have fuld prokura over for Kunden, og skal agere som en kontaktperson, der er ansvarlig for Kontakten til Kunden.

Konsortiets befuldmægtigede og kontaktperson fremgår af bilag 10.

*[Vejledning til tilbudsgiver: Punkt 5.10 udgår, såfremt Leverandøren ikke er et konsortium.]*

# Ændringer

## Generelt

Efter Kontraktens underskrivelse kan enhver af Parterne fremsætte anmodning om ændringer efter nedenstående retningslinjer.

Ændringer skal være i overensstemmelse med de til enhver tid gældende udbudsretlige regler.

## Ændringer til levering som en del af Leverancen

Såfremt det i bilag 3 er angivet, at Optioner og andre ændringer kan bestilles til levering samtidig med og som en del af Leverancen, og Kunden ved Meddelelse bestiller inden for de i bilag 1angivne frister herfor, bliver ændringen en del af Leverancen og skal i enhver henseende behandles som om, den oprindeligt var indgået i Kontrakten som en del af Leverancen, herunder med hensyn til afprøvning, Overtagelsesdag og vederlag, medmindre andet er angivet i bilag 3.

## Ændringer til levering som en Selvstændig Opgave

Ved bestilling af Optioner eller andre ændringer, som ikke bestilles som en del af Leverancen, sker sådan levering som en Selvstændig Opgave.

For en sådan Selvstændig Opgave gælder samme krav til afprøvning, garantier, bod, vedligeholdelse og support som er gældende for Leverancen, medmindre andet er angivet i Kontrakten.

Ved opgørelse af bod, erstatning mv. sker dette på baggrund af det seneste estimat for timebaserede ydelser, og eventuelle garantisvigt eller anden form for misligholdelse relateret til disse opgaver behandles uafhængigt af Leverancen i øvrigt. Når den Selvstændige Opgave er leveret, betragtes den Selvstændige Opgave i relation til Kontraktens regulering, herunder i forhold til løbende ydelser, misligholdelse mv., som var den Selvstændige Opgave leveret som en værende en del af Leverancen.

Når den Selvstændige Opgave er leveret, betragtes den Selvstændige Opgave i øvrigt som en del af Leverancen, og Leverandøren er forpligtet til at levere Løbende Ydelser i forhold til den Selvstændige Opgave som i forhold til Leverancen.

## Ændringsproces

De generelle processer for bestilling og behandling af ændringer fremgår af bilag 9.

## Ændringer uden Leverandørens samtykke

Såfremt Kunden uden Leverandørens samtykke foretager ændring i it-miljø, Programmel eller udstyr, der ikke er beskrevet i Kontrakten, og dette øver betydende indflydelse på Leverancens rette funktioner, er Leverandøren berettiget til for fremtiden at kræve sig fritaget for enhver forpligtelse i relation til Leverancen, herunder afhjælpning af Fejl, udførelse af vedligeholdelse og support, i den udstrækning det er rimeligt begrundet. Genskaber Kunden den oprindelige situation, genopstår Leverandørens forpligtelser.

Leverandøren har ret til at kontrollere, at den oprindelige situation er genskabt, samt til rimelig betaling herfor opgjort efter medgået tid.

Leverandøren giver på forhånd samtykke til, at Kunden og/eller dennes driftsoperatør udfører sædvanlig vedligeholdelse og support samt Drift, forudsat der ikke herved foretages indgreb i strid med bilag 5 og bilag 15.

## Ændringer som følge af lovkrav eller offentlig regulering

Kunden kan forlange ændringer i Leverancen eller de Løbende Ydelser, såfremt dette følger af nye lovkrav eller ændret offentlig regulering.

Almindelige ændringer som følge af lovkrav eller ændret offentlig regulering er omfattet af de i bilag 12 angivne faste priser for Leverancen og de Løbende Ydelser. Som Almindelige ændringer anses regulering af lovkrav eller anden offentlig regulering, der har en naturlig tilknytning til Leverancen eller de Løbende Ydelser, og som Leverancen eller de Løbende Ydelser forventes at kunne håndtere i forhold til den givne branche eller sektor.

Leverandøren er ikke berettiget til vederlag for implementering af ovenstående almindelige ændringer, medmindre nødvendigheden af ændringen skyldes krav oprindeligt stillet af Kunden til Leverancen eller Leverandørens Løbende Ydelser, som er specifikke for Kunden og derved afviger fra hvad, der må anses for sædvanlige kundekrav i forhold til Leverancen (eller sammenlignelige leverancer i forhold til den givne branche eller sektor) eller sammenlignelige løbende ydelser. I så fald er Leverandøren berettiget til at få eventuelle afledte og dokumenterede merudgifter hertil honoreret i forhold til de forhold, der relateres til de af Kunden oprindelig stillede krav, som er specifikke for Kunden. Merudgifter for konsulentydelser for implementering af ændringerne afregnes efter medgået til de i bilag 12 anførte timepriser.

For ekstraordinære ændringer som følge af lovkrav eller ændret offentlig regulering, som ikke kunne forudses på tidspunktet for Kontraktens indgåelse, eller som ikke har en naturlig tilknytning til karakteren af Leverancen eller de Løbende Ydelser men som påvirker anvendelsen eller leveringen af Leverancen eller de Løbende Ydelser, er Leverandøren berettiget til at få eventuelle afledte og dokumenterede merudgifter hertil honoreret. Merudgifter for konsulentydelser for implementering af ændringerne afregnes efter medgået til de i bilag 12 anførte timepriser.

I det omfang, der foretages ændringer af gældende lovgivning med henblik på implementering af persondataforordningen, og det har betydning for Leverancen eller de Løbende Ydelser i henhold til Kontrakten, og som forudsætter ændringer med henblik på opretholdelse af den allerede aftalte Leverance eller de Løbende Ydelserne, skal der gennemføres nødvendige ændringer i overensstemmelse hermed. Sådanne ændringer er ikke uforudsete ændringer.

## Ændringer i forhold til persondataretlig konsekvensanalyse

I det omfang en gennemført konsekvensanalyse i overensstemmelse med persondataforordningens artikel 35 påpeger nødvendige ændringer for at håndtere identificerede risici samt øvrige nødvendige ændringer i henhold til persondataforordningen, skal der gennemføres nødvendige ændringer i overensstemmelse hermed.

Såfremt de konstaterede nødvendige ændringer ikke er omfattet af Leverandørens forpligtelser efter punkt 24 er Leverandøren berettiget til at få eventuelle afledte og dokumenterede merudgifter i forbindelse hermed honoreret. Merudgifter for konsulentydelser for implementering af ændringerne afregnes efter medgået tid til de i bilag 12 anførte timepriser.

## Nye eller ændrede retningslinjer hos Kunden

I det omfang Kunden fastsætter nye og/eller ændrede retningslinjer, der gælder internt hos Kunden, og samtidig beslutter, at disse retningslinjer også skal gælde i forhold til Leverancen og/eller de Løbende Ydelser, har Kunden ret til at få disse retningslinjer tilføjet til Kontrakten.

Leverandøren er berettiget til at få eventuelle afledte og dokumenterede merudgifter i forbindelse hermed honoreret. Merudgifter for konsulentydelser for implementering af ændringerne afregnes efter medgået til de i bilag 12 anførte timepriser.

Kunden er berettiget til en prisreduktion svarende til den eventuelle besparelse, der opnås som følge af ændringen.

# Levering

## Leveringssted

Leverandøren skal levere på de i bilag 3 anførte lokaliteter.

## Tidsplan

Leverandøren skal levere de enkelte dele af Leverancen i overensstemmelse med tidsplanen i bilag 1.

Vedligeholdelse og support skal leveres fra det tidspunkt, der er angivet i bilag 5.

En ændring, der senere bestilles til levering som en Selvstændig Opgave, jf. punkt 6.3, skal leveres i henhold til den tidsplan, der aftales herfor.

Ved Meddelelse med et varsel på mindst 10 Arbejdsdage har hver af Parterne ret til to gange efter drøftelse med den anden Part at udskyde en i tidsplanen fastsat tidsfrist. En fristudskydelse vil samtidig omfatte en eller flere efterfølgende tidsfrister med indtil samme antal Arbejdsdage.

Såfremt en Part ønsker at udskyde en eller flere tidsfrister, kan den anden Part kræve, at en eller flere af de efterfølgende tidsfrister udskydes med indtil det højeste antal Arbejdsdage, som den anden Part har udskudt en tidsfrist. En contra-udskydelse kan dog altid udgøre indtil 10 Arbejdsdage. Meddelelse om contra-udskydelse skal ske senest fem Arbejdsdage efter modtagelse af Meddelelsen fra den anden Part om udskydelse.

Ved udskydelse af tidsfrister skal tidsplanen i bilag 1 ændres i overensstemmelse hermed, jf. punkt 32.3.

Leverandørens samlede udskydelser af tidsplanen kan højest udgøre 10 Arbejdsdage. Kundens samlede udskydelser af tidsplanen kan højest udgøre 20 Arbejdsdage. I beregningen heraf indgår ikke en Parts contra-udskydelse af tidsfrister. Betalinger udskydes tilsvarende. Parterne har ikke krav på godtgørelse af omkostninger i anledning af en udskydelse, herunder rente af udskudte betalinger.

## Faseopdeling

Leverancens forløb er opdelt i en række Faser som nærmere beskrevet i afsnit 5.1.

Bilag 1 og bilag 3 angiver tidsfrister og det nærmere indhold af de enkelte Faser.

Ved afslutning af testfasen foretages en samlet afprøvning af Leverancen ved ibrugtagningsprøven, jf. punkt 8.

Der kan ske Ibrugtagning af Leverancen under de i punkt 9 angivne betingelser.

Overtagelse af Leverancen sker samlet ved godkendelse af ibrugtagningsprøven for Leverancen, jf. punkt 10.

# Afprøvning

## Generelt

Medmindre andet er angivet i bilag 14, sker afprøvning af Leverancen ved en funktionsprøve og en ibrugtagningsprøve, der afslutter hver sin Fase.

Ibrugtagningsprøven udgør samtidig overtagelsesprøven

Derudover gennemføres en afsluttende driftsprøve for Leverancen som helhed.

Først når ibrugtagningsprøven for Leverancen som helhed er skriftligt godkendt af Kunden, anses Leverancen for overtaget. Eventuelle særlige godkendelsesprocedurer for dele af Leverancen er beskrevet i bilag 14.

Tidspunktet for en prøves gennemførelse fremgår af tidsplanen, jf. bilag 1.

Alle prøver skal gennemføres under forhold, der i videst muligt omfang svarer til en normal driftssituation.

Når en prøve er afsluttet, udarbejder den ansvarlige part straks en rapport over prøveforløbet med angivelse af eventuelle konstaterede Fejl i en liste. For så vidt angår driftsprøven udarbejder Kunden rapporten i forbindelse med driftsprøvens gennemførelse.

En prøve er bestået, når kravene til prøvens resultat er opfyldt. Kunden skal afgive Meddelelse om, hvorvidt prøven kan godkendes. Kan prøven ikke godkendes, skal Kunden senest 10 Arbejdsdage efter prøvens afslutning give Leverandøren Meddelelse om årsagen til den manglende godkendelse. Såfremt Kunden ikke afgiver Meddelelse om godkendelsen inden fristen, kan Leverandøren afgive Meddelelse om, at prøven anses for godkendt, medmindre Kunden inden 10 Arbejdsdage afgiver Meddelelse om afvisning af prøven.

Såfremt Kunden udsteder godkendelse af en prøve, uanset at der består Fejl, som Parterne er opmærksomme på, skal disse anføres i listen med en tilknyttet plan for afhjælpning. Manglende optagelse i denne liste indebærer intet afkald fra Kundens side på at kræve en Fejl afhjulpet. Dette gælder dog ikke, såfremt Kunden ved udstedelse af godkendelse er gjort udtrykkeligt opmærksom på Fejlen eller fravigelsen i øvrigt, og Parterne samtidig har ændret Leverancebeskrivelse (bilag 3) og øvrige bilag, således at disse stemmer overens med de ændringer, som den manglende fejlafhjælpning er udtryk for.

Det påhviler Leverandøren at ret­te sådanne Fejl, som Parterne var opmærksomme på, men som ikke har hindret godkendelse af prøven. Hvis ikke andet er aftalt foretages særskilt afprøvning af de forhold, der udgjorde en Fejl, i den efterfølgende prøve.

Er der ikke aftalt en tidsplan for Fejl konstateret i forbindelse med ibrugtagningsprøven og som ikke har hindret godkendelse af denne rettes disse Fejl i overensstemmelse med de i vedligeholdelsesordningen fastsatte tidsfrister. Leverandøren skal i fornødent omfang over for Kunden dokumentere, at afhjælpning er sket.

Såfremt en prøve ikke bestås, er Leverandøren berettiget til at gentage denne prøve, indtil Kunden måtte hæve Kontrakten helt eller delvist efter bestemmelserne herom. Gentagelse af prøven skal ske med et varsel på mindst fem Arbejdsdage. Leverandøren er når som helst i forløbet berettiget til at standse en prøve, såfremt godkendelseskriterierne for en prøve ikke er opfyldt, således at alle ressourcer kan anvendes på at rette Fejlen. Ved en sådan standsning betragtes prøven som ikke bestået, og Kunden har ret til at kræve hele prøven gentaget. Leverandøren skal godtgøre Kundens rimelige og sædvanlige eksterne meromkostninger ved prøvens gentagelse/udskydelse.

Gennemgang, kommentering eller godkendelse fra Kundens side af en prøve kan ikke tages som udtryk for en ændring af de krav, der kan stilles efter Kontrakten, medmindre der samtidig sker en ændring af Leverancebeskrivelsen (bilag 3) og øvrige bilag som anført ovenfor.

## Funktionsprøven

Formålet med funktionsprøven er primært at konstatere, om den aftalte funktionalitet er til stede i Løsningen og at Leverancen i det hele er klar til Kundens test og prøver.

Såfremt dette er angivet i bilag 14, kan funktionsprøven tillige omfatte test af visse servicemål i tillæg til den test, der finder sted som led i driftsprøven, samt eventuelt andre forhold. Funktionsprøven gennemføres af Leverandøren med Kundens aktive deltagelse.

Funktionsprøvens procedurer, indhold og godkendelseskriterier er fastsat i bilag 14.

## Ibrugtagningsprøve (overtagelsesprøve)

Formålet med ibrugtagningsprøven er at konstatere, om Løsningen i sin helhed er klar til ibrugtagning og kan overtages af Kunden.

Såfremt dette er angivet i bilag 14, kan ibrugtagningsprøven tillige omfatte test af visse servicemål i tillæg til den test, der finder sted som led i driftsprøven, samt eventuelt andre forhold. ibrugtagningsprøven gennemføres i overensstemmelse med det i bilag 14 anførte.

Ibrugtagningsprøven gennemføres af Kundens med Leverandørens aktive deltagelse. Ibrugtagningsprøvens procedurer, indhold og godkendelseskriterier er fastsat i bilag 14.

Såfremt ibrugtagningsprøven ikke bestås i overensstemmelse med tidsplanen i bilag 1, og dette ikke skyldes Kundens forhold, har Kunden ret til at tage Leverancen eller dele heraf i brug. Kunden er i så fald forpligtet til at erlægge en rimelig del af den betaling, der er knyttet til godkendelse af ibrugtagningsprøven i overensstemmelse med betalingsplanen i bilag 12. Kundens brug kan alene ske, såfremt dette ikke medfører væsentlig ulempe for Leverandørens færdiggørelse af Leverancen og bistand til den aftalte ibrugtagningsprøve, medmindre Kunden kan godtgøre, at Ibrugtagning er nødvendig for at imødegå væsentlige tab.

Ved ændringer, herunder optioner, der bestilles til levering som en Selvstændig Opgave, jf. punkt 6.3, skal ibrugtagningsprøven også omfatte integration til den oprindelige Leverance.

## Driftsprøve

Driftsprøven tager sigte på at måle servicemål i Kundens normale driftssituation. Driftsprøven gennemføres af Kunden med aktiv bistand fra Leverandøren. Leverandøren har dog ansvaret for at gennemføre prøven, hvis Leverandøren varetager Driften.

Ved ændringer, herunder Optioner, der bestilles til levering som en Selvstændig Opgave, jf. punkt 6.3, skal driftsprøven tillige omfatte den oprindelige Leverance.

Driftsprøvens procedurer, indhold og godkendelseskriterier er fastsat i bilag 14.

Kunden skal påbegynde driftsprøven som anført i bilag 14, og i overensstemmelse med tidsplanen i bilaget, senest 30 dage efter, at ibrugtagningsprøven er godkendt. I modsat fald bortfalder driftsprøven for Leverancen, hvis Kunden ikke påbegynder prøven senest 15 Arbejdsdage efter modtagelse af Meddelelse med påkrav fra Leverandøren. Meddelelse med påkrav kan fremsættes efter udløbet af fristen for påbegyndelse af prøven og skal indeholde angivelse af, at manglende påbegyndelse af driftsprøven medfører bortfald af prøven. Kunden skal med et varsel på mindst 10 Arbejdsdage give Leverandøren Med­de­lel­se om tidspunktet for prøvens påbegyndelse.

Under driftsprøven skal Leverandøren løbende optimere Leverancen i det omfang, det måtte være nødvendigt, samt afhjælpe eventuelle konstaterede Fejl. Desuden skal Leverandøren være Kunden behjælpelig i forbindelse med besvarelse af Kundens spørgsmål vedrørende brug af Leverancen, herunder yde hotline service mv.

Driftsprøven skal omfatte mindst 20 Arbejdsdage i træk, hvori Leverancen har været i Drift med normale funktioner.

Ved forhold, som Leverandøren ikke bærer risikoen for, og som hindrer Leverancens normale brug, skal der gøres et ophold i driftsprøven. Derefter skal fristen for driftsprøven forlænges med lige så mange Arbejdsdage, som er tabt ved afbrydelsen. Det tabte antal Arbejdsdage skal, hvis de ikke udgør hele tal, forhøjes til det nærmeste højere an­tal hele Arbejdsdage.

## Konverteringsproduktionsprøve

Ved Kundens bestilling af Option 1 til 3 gennemføres for hver Option en Konverteringsproduktionsprøve. Prøvens procedurer, indhold og godkendelseskriterier er fastsat i bilag 14.

# Ibrugtagning

Leverancen kan ibrugtages af Kunden fra Overtagelsesdagen.

Herudover kan Kunden under de i punkt 8.3 og punkt 8.4. angivne betingelser ekstraordinært ibrugtage Leverancen, selvom Leverandøren ikke består Ibrugtagningsprøven. Leverandørens forpligtelser til at vedligeholde hele eller dele af Leverancen, herunder yde hotline service, afhjælpningsansvar etc., træder dog først i kraft ved Kundens godkendelse af ibrugtagningsprøven, uanset Kunden har ibrugtaget på et tidligere tidspunkt i henhold til denne bestemmelse.

# Overtagelse

Leverancen er overtaget af Kunden, når ibrugtagningsprøven er godkendt, jf. punkt 8.1.

Såfremt der sker Ibrugtagning af hele eller dele af Leverancen før Overtagelsesdagen, uden at dette er aftalt, jf. punkt 9, eller uden at betingelserne i punkt 8.3 eller punkt 8.4 er opfyldt, har Leverandøren ret til ved Meddelelse at anmode Kunden om at ophøre med denne brug. Såfremt Kunden ikke efterkommer anmodningen inden 20 Arbejdsdage, anses de ibrugtagne dele af Leverancen for overtaget af Kunden.

Leverandøren bærer risikoen for Leverancen indtil Overtagelsesdagen. Såfremt der er sket Ibrugtagning af Leverancen eller en del heraf forud for Overtagelsesdagen, overgår risikoen for de respektive dele af Leverancen til Kunden fra Ibrugtagningen.

For eventuelt udstyr gælder dog, at Leverandøren kun bærer risikoen indtil Installationsdagen.

For ændringer, herunder Optioner, der bestilles til levering som en Selvstændig Opgave, jf. punkt 6.3, sker overtagelse, når Kunden til Leverandøren har afgivet Meddelelse, hvori prøven godkendes.

KAPITEL III – LØBENDE YDELSER

# Vedligeholdelse og support samt videreudvikling

## Generelt

Leverandøren påtager sig at udføre vedligeholdelse og support af Leverancen fra Overtagelsesdagen.

Det nærmere omfang af vedligeholdelse og support og udførelse heraf er specificeret i bilag 5. Vedligeholdelse af Programmel omfatter altid også den hertil hørende Dokumentation, jf. dog punkt 17.6.

Kunden betaler vederlag for vedligeholdelse og support som anført i bilag 12.

Kunden er ikke forpligtet til at foretage opdatering med nye Versioner eller Releases. Såfremt en sådan opdatering er en forudsætning for Leverandørens opfyldelse af servicemål, er dette angivet i bilag 5 med antal Versioner/Releases, som Kunden maksimalt kan være bagud. Endvidere kan en sådan opdatering være en forudsætning for Leverandørens pligt til fejlafhjælpning som led i vedligeholdelsesordningen, jf. punkt 14.4.2.

Vedligeholdelse skal udføres i overensstemmelse med God it-skik og af kvalificeret personale, der har kendskab til Leverancen. Bestemmelsen i punkt 5.7 om Kundens ret til kontrol finder tilsvarende anvendelse.

## Vedligeholdelsesordningens tidsfrister

Tidsfrister for Leverandørens påbegyndelse og gennemførelse af fejlafhjælpning fremgår af bilag 6, jf. dog punkt 17.6 vedrørende tredjepartsprogrammel.

Kategoriseringen af en Fejl afhænger særligt af, om Fejlen er kritisk for løsning af Kundens opgaver, og om Fejlen kan omgås. Ved omgåelse forstås blandt andet anvendelse af andre og/eller yderligere indtastninger eller funktioner samt Kundens benyttelse af ændrede arbejdsprocesser.

Fejl kategoriseres af Parterne i fællesskab i forbindelse med Kundens rapportering af Fejlen. Ved uenighed om kategorisering af Fejlen finder bestemmelserne i punkt 31.2 anvendelse. Indtil der er truffet afgørelse i tilfælde af uenighed om kategorisering af den rapporterede Fejl, skal Leverandøren afhjælpe denne i forhold til Kundens kategorisering.

Tidsfristerne for påbegyndt og gennemført fejlafhjælpning er anført i bilag 6.

## Udførelse

Fejlafhjælpning og andre vedligeholdelsesarbejder skal planlægges og udføres, så de er til mindst mulig gene for Kunden.

I tilfælde af vedligeholdelsesarbejder, der udføres på Leverandørens initiativ, og i de tilfælde, hvor det ikke på forhånd er fastlagt, hvornår Leverandøren skal udføre vedligeholdelse, skal Kunden så vidt muligt varsles derom mindst 10 Arbejdsdage i forvejen, jf. bilag 5.

Kunden kan kræve, at vedligeholdelsesarbejder finder sted uden for Kundens normale arbejdstid. Kunden betaler i så fald et særligt vederlag derfor i overensstemmelse med bilag 12, uanset årsagen til vedligeholdelsesarbejdet.

Såfremt vedligeholdelsesarbejder nødvendiggør en hel eller delvis afbrydelse af Kundens brug, skal Leverandøren indhente Kundens tilladelse dertil, forinden afbrydelse finder sted. Nægter Kunden at tillade en sådan afbrydelse straks efter Leverandørens anmodning derom, er dette at betragte som en af Kunden anmodet udskydelse af det pågældende vedligeholdelsesarbejde. Såfremt den udskudte vedligeholdelse er årsag til manglende opfyldelse af servicemål, jf. bilag 6, eller andre krav, er Leverandøren ikke ansvarlig derfor i den periode, som vedligeholdelsen udskydes.

Leverandøren skal ved fejlafhjælpning holde Kunden løbende underrettet om status for denne.

## Videreudvikling

Kunden er berettiget til fra Overtagelsesdagen at bestille videreudvikling (Selvstændig Opgaver) i forhold til Leverancen.

Videreudviklingen skal have en naturlig tilknytning til Leverancen og dermed Leverancebeskrivelsen, jf. bilag 3, og indenfor rammerne af hvad, der i forhold til sammenlignelige systemer må anses for en sædvanlig udvikling i branchen og kutyme samt i forhold til hvad der er afledt af Kundens behov.

Videreudvikling bestilles i henhold til proceduren for ændringshåndtering, jf. bilag 9.

# Drift

Kunden eller en af Kunden udpeget tredjemand varetager Drift. På tidspunktet for Kontraktens indgåelse er det hensigten at Staten IT som tredjemand varetager Driften af Løsningen, jf. nærmere herom i bilag 2.

Kunden kan til enhver tid hjemtage Driften eller overlade denne til en af Kunden valgt anden tredjemand. Såfremt Leverandøren har særlige krav til - eller der i øvrigt gælder særlige forudsætninger for - en sådan Drift ved Kunden eller en anden tredjemand, skal dette være angivet i bilag 7. Sådanne krav må ikke være urimelige og skal være begrundede. Kunden er indforstået med, at Leverandøren kan stille begrundede rimelige og saglige krav til Drift som forudsætning for opfyldelse af de servicemål, som Leverandøren skal opfylde under Kontrakten. Disse krav skal ligeledes være angivet i bilag 7.

# Servicemål

## Generelt

Servicemålene har til formål at opstille krav til svartid, reaktionstid og tilgængelighed. Servicemålene er fastsat i bilag 6.

Servicemålene omfatter hele Leverancen, medmindre andet er udtrykkeligt angivet i bilag 6.

Servicemål er gældende fra Overtagelsesdagen.

Ved uenighed mellem Parterne om kategorisering af en Fejl, eller om kravene til servicemål er opfyldt, finder punkt 31.2 anvendelse.

## Manglende opfyldelse af servicemål

Bilag 6 definerer og kategoriserer manglende opfyldelse af svartid og reaktionstid.

KAPITEL IV – ØVRIGE VILKÅR

# Priser

## Generelt

Alle priser er angivet i danske kroner. I priserne er inkluderet told og øvrige afgifter bortset fra moms. Ved ændring af danske afgifter skal priserne reguleres med den økonomiske nettokonsekvens heraf, således at Leverandøren stilles uændret.

Priserne er faste, medmindre andet er angivet i bilag 12.

I priserne er inkluderet forsikring indtil Overtagelsesdagen, for eventuelt udstyr dog kun indtil dette er installeret hos Kunden eller Kundens driftsleverandør.

I priserne er inkluderet transport, fortæring og ophold for Leverandørens ansatte, medmindre andet er anført i bilag 12.

## Leverancevederlag

Leverancevederlaget omfatter vederlag for samtlige ydelser, der indgår i Leverancen, bortset fra følgende vederlag: Timebaserede vederlag, jf. punkt 14.3, vederlag for vedligeholdelse og support, jf. punkt 14.4 og løbende betalinger for anvendelse af Programmel, jf. punkt 14.6.

En specifikation af leverancevederlaget, eventuelle løbende betalinger for anvendelse af Programmel samt estimat for timebaserede ydelser er anført i bilag 12.

Ved ændringer, herunder Optioner, der leveres som en Selvstændig Opgave, jf. punkt 6.3, fastsættes et selvstændigt leverancevederlag.

Ved opgørelse af leverancevederlaget efter punkt 18.1.2, punkt 21 og punkt 31.3 medregnes dog eventuelle løbende betalinger for anvendelse af Programmel for fire år regnet fra Overtagelsesdagen samt timebaserede vederlag med det senest godkendte estimat, herunder dog ikke vedligeholdelse og support.

## Timebaserede vederlag

For ydelser, der vederlægges på grundlag af medgået tid, har Leverandøren i bilag 12 angivet et estimeret vederlag. Vederlagsestimatet skal være opdelt pr. måned med angivelse af ressourceindsats for de allokerede medarbejdere for de pågældende måneder. Tilsvarende gælder for ændringer, jf. punkt 6.2 og punkt 6.3. Det er i enhver henseende Leverandørens ansvar, at vederlagsestimatet er forsvarligt, dog under forudsætning af at Kunden har afgivet korrekte oplysninger.

Det påhviler Leverandøren løbende at foretage en revurdering af det afgivne estimat. Senest den 8. i måneden skal Leverandøren fremsende en opfølgning for den forudgående måned og et revideret estimat for den resterende periode. Enhver afvigelse i op- eller nedadgående retning i forhold til det senest meddelte estimat skal begrundes. Såfremt Kunden har bemærkninger til det reviderede estimat, skal dette uden ugrundet ophold meddeles skriftligt til Leverandøren.

Leverandørens vederlag fremkommer ved at multiplicere det faktiske antal forbrugte timer for de medarbejdere, der direkte medvirker til opgavens udførelse, med de timepriser, der er angivet i bilag 12 for den pågældende medarbejderkategori og som reguleres i henhold til retningslinjerne i bilag 12. Hver enkelt medarbejder skal løbende føre timeregnskab med angivelse af anvendt tid og beskrivelse af udført arbejde. Leverandøren skal efter anmodning dokumentere timeregnskaberne overfor Kunden.

Leverandøren kan ikke kræve større vederlag end estimeret, hvis dette skyldes omstændigheder, som Leverandøren burde have forudset ved afgivelsen af estimatet. Leverandøren har pligt til at give Kunden underretning, såfremt det må forudses, at et vederlagsestimat ikke kan forventes overholdt. Underretningen skal indeholde en nærmere redegørelse for årsagen til den forventede overskridelse og et specificeret vederlagsestimat for den resterende del af arbejdet.

Leverandøren er alene berettiget til at fakturere Kunden for medgået tid ud over det afgivne estimat, hvis Kunden forudgående skriftligt har accepteret dette.

## Vedligeholdelse og support

### Vederlag

Vederlag for vedligeholdelse og support betales med de i bilag 12 anførte beløb. Vederlag betales fra Overtagelsesdagen og reguleres i henhold til retningslinjerne i bilag 12.

### Fejlafhjælpning

Hvis afhjælpning af Fejl foretages ved levering af en ny Version eller Release, og Kunden ikke ønsker installation af en sådan, er Leverandøren berettiget til særskilt vederlag for yderligere arbejde relateret til afhjælpning af de pågældende Fejl, som ellers kunne have været udbedret ved installation af den pågældende Version eller Release.

Leverandøren har dog ikke krav på særskilt vederlag i garantiperioden, hvis Kundens afvisning af en ny Version/Release skyldes, at installationen vil medføre ikke uvæsentlige ekstraordinære omkostninger eller ulemper for Kunden.

### Fejlrapportering

Hvis Kunden fejlagtigt rapporterer et forhold som en Fejl, og det efterfølgende viser sig, at Kundens rapportering beror på manglende uddannelse, forkert brug eller andre forhold, og som ikke kan tilregnes Leverandøren, kan Leverandøren kræve et rimeligt vederlag for behandling af Kundens henvendelse.

Hvis Kunden fejlkategoriserer en Fejl, og det efterfølgende viser sig, at Fejlen burde have været kategoriseret som anført af Leverandøren, kan Leverandøren kræve betaling af dokumenterede meromkostninger, herunder i forbindelse med nødvendiggjort overarbejde som følge af Kundens fejlagtige kategorisering.

## Drift

[UDGÅR]

## Løbende betalinger og øvrige vederlag

Løbende betalinger for anvendelse af Programmel og øvrige vederlag betales med de i bilag 12 anførte beløb.

# [Udgår]

# Betalingsbetingelser

Kunden er forpligtet til at betale leverancevederlaget i overensstemmelse med betalingsplanen i bilag 12 under forudsætning af, at Leverandøren på faktureringstidspunktet har udført alt, hvad Leverandøren i henhold til tidsplanen i bilag 1 skal have udført på dette tidspunkt. Ved ændringer, herunder Optioner, der leveres som en Selvstændig Opgave, jf. punkt 6.3, sker betaling under samme betingelser i henhold til en særskilt betalingsplan og tidsplan.

Såfremt der ved ibrugtagningsprøven konstateres Fejl, som ikke hindrer godkendelse af ibrugtagningsprøven, tilbageholdes 10 % af det vederlag, der skulle betales ved godkendelse af prøven, indtil Fejlene er afhjulpet eller listen over Fejl på anden måde er afsluttet ved aftale mellem Parterne.

Vederlag for vedligeholdelse, support, løbende betalinger for anvendelse af Programmel skal betales af Kunden som angivet i bilag 12.

Timebaserede ydelser betales månedsvis bagud. Dog tilbageholdes betalingen i det omfang, at de samlede betalinger for en ydelse til og med den pågældende måned overstiger 90 % af de samlede estimerede betalinger indtil dette tidspunkt. Et eventuelt resterende beløb betales ved Overtagelsesdagen, jf. dog punkt 14.3 sidste afsnit.

Kunden er dog forpligtet til at betale ved udgangen af igangværende måned + 30 kalenderdage efter afsendelse af fyldestgørende faktura.

For betaling af den andel af Leverancevederlaget, der relaterer sig til funktionsprøven, jf. bilag 12., er det en betingelse for betaling, at Leverandøren har stillet en uigenkaldelig anfordringsgaranti fra anerkendt pengeinstitut eller forsikringsselskab til sikkerhed for tilbagebetaling af beløbet. Garantiens udformning skal forelægges Kunden til godkendelse.

# Garanti

## Generelt

Såfremt en Part ”garanterer” eller ”indestår” for et forhold under denne Kontrakt, indebærer det, at Parten påtager sig et objektivt erstatningsansvar, hvis garantien eller indeståelsen ikke overholdes, medmindre andet yderligere fremgår af den enkelte garanti. Dette gælder dog ikke, hvis den manglende overholdelse skyldes forhold, som den garanterende Part ikke har ansvaret for.

Herudover gælder Kontraktens bestemmelser i øvrigt i forhold til manglende overholdelse af de fastsatte garantier eller indeståelser, herunder regulering af misligholdelse.

## Generel garanti for Leverancen og de Løbende Ydelser

Under forudsætning af, at eventuelle krav til Kundens it-miljø er opfyldt, jf. punkt 4, samt at Kunden yder den aftalte medvirken, jf. punkt 5.5, garanterer Leverandøren, at Leverancen og de Løbende Ydelser opfylder alle de i Kontrakten stillede krav og God it-skik.

Leverandøren garanterer ved udførelse af ydelser i henhold til Kontrakten at anvende tilstrækkelige og kvalificerede ressourcer. I modsat fald er Leverandøren forpligtet til straks at udskifte og/eller tilføje nødvendige tilstrækkelige og kvalificerede ressourcer uden yderligere vederlag.

Leverandøren garanterer, at udstyr og Programmel opfylder de krav til funktion, kapacitet, arkitektur, sikkerhed, grænseflader og integration, som fremgår af Leverancebeskrivelsen (bilag 3) samt Kontrakten i øvrigt.

Leverandøren garanterer, at der for Kundespecifikt Programmel anvendes designmetoder, kvalitetsstandarder, programmeringssprog og programudviklingsværktøjer i overensstemmelse med God it-skik, samt at der anvendes åbne grænseflader. Konstateres det ikke at være tilfældet, skal Leverandøren afhjælpe forholdet uden yderligere vederlag.

Leverandøren garanterer, at der i det leverede Programmel alene forekommer Open Source Programmel, der er dækket af de i bilag 15 anførte licenser.

Leverandøren indestår for at stille nødvendig Dokumentation og Kundespecifikt Programmel til rådighed for Kunden eller tredjemand til brug for Driften, medmindre andet er anført i bilag 7.

## Kundens medvirken

Kunden garanterer at yde den aftalte medvirken, jf. punkt 5.5.

Leverandøren garanterer, at de krav til Kundens medvirken, der fremgår af bilag 11, er egnede og tilstrækkelige til, at Leverancen opfylder kravene efter Kontrakten, jf. dog punkt 5.5, 3. afsnit.

Såfremt det er en forudsætning for Kundens anvendelse af Leverancen, at Kundens Brugere har deltaget i et af Leverandøren anbefalet og gennemført uddannelsesforløb, er dette angivet i bilag 11.

## Ændringsmuligheder

Leverandøren garanterer, at Leverancen kan ændres i overensstemmelse med det, der i bilag 3 er beskrevet som en mulig ændring af Leverancen.

Ved ændringer, herunder Optioner, der bestilles til levering som en Selvstændig Opgave, jf. punkt 6.3, garanterer Leverandøren at stille tilstrækkelige og kvalificerede medarbejdere til rådighed.

Endvidere garanterer Leverandøren, at aftalte ændringer, herunder Optioner, ikke indskrænker Leverancens eksisterende egenskaber eller hindrer/begrænser Leverancens fortsatte opfyldelse af kravene i Kontrakten vedrørende funktionalitet, ydeevne, servicemål, integration m.m., medmindre andet er angivet i bilag 3.

## Tredjemands udførelse af vedligeholdelse og ændringer

Leverandøren garanterer at integrere ændringer leveret af tredjemand med Leverancen, såfremt ændringens tekniske løsning opfylder krav til grænseflader mv. fastsat i bilag 3 samt God it-skik i øvrigt. Leverandøren vederlægges særskilt herfor.

Kunden har ret til selv eller ved tredjemand at udføre vedligeholdelse eller ændringer af Programmel, medmindre andet er anført i bilag 15, jf. punkt 23.

Såfremt Kunden har ret til selv eller ved tredjemand at udføre vedligeholdelse eller ændring af Programmel, garanterer Leverandøren:

* At Programmellet er udført på en hensigtsmæssig måde således at tredjemand kan udføre vedligeholdelse og ændringer uden uforholdsmæssigt stort forbrug af ressourcer under forudsætning af, at den pågældende tredjemand har de kvalifikationer, som sædvanligvis må forventes ved en opgave af den pågældende art.
* At Programmellet og leveret udstyr er udformet således, at vedligeholdelse og ændringer vil kunne udføres af tredjemand ved anvendelse af Standardvedligeholdelses- og Standardudviklingsværktøjer, medmindre andet er angivet i bilag 15.

* At - dersom det i bilag 15 er fastsat, at vedligeholdelse og ændringer ikke kan ske ved anvendelse af Standardvedligeholdelses- og Standardudviklingsværktøjer - vil Leverandøren i overensstemmelse med punkt 23.3 stille de fornødne vedligeholdelses- og udviklingsværktøjer mv., som Leverandøren har rettighederne til, til rådighed for Kunden eller en af Kunden valgt tredjemand til brug for opgaven. Såfremt Leverandøren har rettigheder til disse vedligeholdelses- og udviklingsværktøjer mv. via licenser, finder punkt 23.1 anvendelse herpå.

## Hæftelse for underleverandører

Leverandøren hæfter for underleverandørers produkter og tjenesteydelser efter Kontrakten på ganske samme måde som for sine egne forhold.

Såfremt Kunden som følge af Leverandørens tilbud, løsningsbeskrivelse eller rådgivning har indgået licensaftale om brug af tredjeparts Standardprogrammel (Standardprogrammel produceret af tredjepart) direkte med licensgiveren med henblik på Leverandørens opfyldelse af Leverancebeskrivelsen, anses licensgiveren også som underleverandør.

## Garanterede servicemål

Leverandøren garanterer, at de i bilag 6 anførte servicemål opretholdes fra Ibrugtagning og indtil ophør af vedligeholdelsesforpligtelsen.

Til opretholdelse af de garanterede servicemål skal Leverandøren udføre forebyggende og afhjælpende vedligehol­delse som angivet i punkt 11.

## Tredjemands rettigheder

Leverandøren garanterer, at det leverede ikke krænker andres rettigheder, herunder patenter eller ophavsrettigheder.

Det er en forudsætning for garantien, at Kunden ved Meddelelse straks giver Leverandøren underretning herom, når Kunden bliver opmærksom på eventuelle rettighedskrænkelser, og at Kunden bistår Leverandøren under sagen i fornødent omfang.

## Overholdelse af regler

Leverandøren garanterer, at leverede ydelser opfylder relevante præceptive regler, herunder den til enhver tid gældende persondataregulering, samt de i bilag 3 anførte deklaratoriske regler, således som disse foreligger ved Kontraktens indgåelse, henholdsvis på tidspunktet for bestilling af en ændring.

Det er angivet i bilag 5, i hvilket omfang indførelse af nye regler efter kontraktindgåelse er omfattet af Leverandørens vedligeholdelsesordning.

## Garantiperiode

Garantiperioden for en Leverance og en Selvstændig Opgave er på et år, der løber fra Overtagelsesdagen.

Såfremt der kan ske Ibrugtagning af Løsningen forud for Overtagelsesdagen, jf. punkt 9, er Løsningen tillige omfattet af garanti i perioden fra godkendt funktionsprøve og indtil Overtagelsesdagen. Dette gælder dog ikke, såfremt der er tale om Ibrugtagning i henhold til punkt 8.2 og 1.1. Såfremt der sker Ibrugtagning af udstyr forud for Overtagelsesdagen, er sådant udstyr dog kun undergivet en garantiperiode på et år regnet fra Ibrugtagning. Det er en forudsætning for de garanterede servicemål, at Kunden har tegnet vedligeholdelse for Løsningen i overensstemmelse med bilag 5.

Garantierne vedrørende tredjemands rettigheder (punkt 17.8) og overholdelse af regler (punkt 17.9) gælder uden tidsbegrænsning.

# Leverandørens misligholdelse

## Forsinkelse

### Underretningspligt

Det påhviler Leverandøren at give en begrundet Meddelelse til Kunden straks, når Leverandøren må forudse, at der vil indtræde risiko for forsinkelse eller for, at Kontrakten ikke i øvrigt bliver rigtigt opfyldt.

### Bod

Såfremt en af de i bilag 1 anførte frister for funktionsprøve, ibrugtagningsprøve og driftsprøver eller øvrige bodsfrister overskrides, betaler Leverandøren en bod for hver påbegyndt Arbejdsdag, som den aftalte frist overskrides.

Boden udgør 0,25 % af leverancevederlaget pr. påbegyndt Arbejdsdag.

Den samlede bod for forsinkelse vedrørende en Leverance kan ikke overstige 10 % af leverancevederlaget.

Leverandøren kan alene ifalde bod én gang for den samme forsinkelse.

Påløbet bod betales efter påkrav fremsat i Meddelelse fra Kunden. Har Leverandøren ikke senest 12 måneder efter den aftalte Overtagelsesdag modtaget Meddelelse herom fra Kunden, bortfalder Kundens ret til bod.

Såfremt Leverandøren overholder den oprindelige frist for overtagelsesprøve med tillæg af udskydelser, der skyldes Kundens forhold, bortfalder Kundens krav på bod vedrørende forudgående bodsfrister. Eventuelt betalt bod tilbagebetales sammen med den rate af leverancevederlaget, der betales ved godkendt overtagelsesprøve.

### Kundens beføjelser i øvrigt

Herudover gælder dansk rets almindelige regler om beføjelser i anledning af forsinket eller udeblevet levering, jf. dog punkt 20, 21 og 22.

## Mangler

### Afhjælpning

Såfremt Leverancen eller de Løbende Ydelser ikke opfylder Kontraktens krav, påhviler det Leverandøren uden yderligere vederlag og inden for de i Kontrakten fastsatte tidsfrister, jf. bilag 1, at levere det, der er nødvendigt for at opfylde Kontrakten.

Konstateres der Mangler ved Leverancen eller de Løbende Ydelser, påhviler det Leverandøren at afhjælpe Manglerne.

For de dele af Leverancen, der er omfattet af vedligeholdelsesordningen, påhviler det Leverandøren at afhjælpe Fejl i Leverancen som led i denne ordning i overensstemmelse med punkt 11 og 13 samt bilag 5.

For de øvrige ydelser gælder, at Leverandøren skal sørge for afhjælpning af Mangler eller Fejl, såfremt det er nødvendigt for, at driftsprøven kan bestås, eller såfremt der reklameres over en Mangel inden for garantiperioden.

Når Leverandøren har foretaget afhjælpning, skal Leverandøren give underretning herom til Kunden.

Såfremt der er uenighed om, hvorvidt Leverandørens afhjælpning er fyldestgørende, afgøres spørgsmålet i overensstemmelse med punkt 31.2.

### Afhjælpning af Mangler i tredjeparts produkter

Såfremt der er tale om en Mangel i tredjepartsprodukter, hvor den pågældende tredjepart ikke er et med Leverandøren koncernforbundet selskab, som Leverandøren ikke burde have erkendt eller forudset på tidspunktet for Kontraktens indgåelse, og som har karakter af en Mangel i Programmellet i forhold til underleverandørens specifikationer (programfejl) og ikke en Mangel i forhold til kravene til Leverancen i Kontrakten (systemfejl), gælder følgende begrænsninger i Leverandørens afhjælpningspligt:

* Leverandøren skal straks rapportere Manglen til producenten af Standardprogrammellet og indhente dennes bekræftelse på, at forholdet er accepteret som en rapportering om den pågældende Mangel. Leverandøren skal med passende mellemrum følge op på fejlrapporteringen og rapportere tilbage til Kunden.
* Leverandøren skal gøre sit yderste for at reducere problemets omfang, herunder anvise relevant omgåelse.
* Når tredjemand har leveret en rettelse af den pågældende eller eventuelt andre Mangler eller har anvist relevant omgåelse, skal Leverandøren straks sørge for orientering af samt installation hos Kunden, hvor dette i øvrigt er en del af den aftalte vedligeholdelse.

Leverandørens ansvar for opfyldelse af Leverancebeskrivelsen (systemfejl) kan således ikke fraviges ved henvisning til Mangler i tredjeparts Programmel.

Ovenstående begrænsning i Leverandørens udførelse af mangelsudbedring omfatter ikke det Programmel, der er særskilt undtaget i bilag 3. Programmel fra Leverandørens koncernforbundne selskaber kan ikke undtages herfra. Begrænsningen indebærer ingen begrænsning i kravene til godkendelse af overtagelsesprøve eller driftsprøve eller i Kundens andre misligholdelsesbeføjelser.

For så vidt angår Open Source Programmel gælder begrænsningen af Leverandørens afhjælpningspligt ikke, medmindre det pågældende programmel indgår som en integreret del af en underleverandørs Standardprogrammel.

For Fejl, der ikke udgør en Mangel, skal fejludbedring i øvrigt foretages i overensstemmelse med vedligeholdelsesordningen i bilag 5.

### Bod for overskridelse af servicemål

Såfremt servicemålene i bilag 6 overskrides, betaler Leverandøren en bod i henhold til principperne anført i bilag 6.

Den samlede bod for manglende opfyldelse af servicemål i en måned kan ikke overstige vedligeholdelsesvederlaget for den pågældende måned.

Påløbet bod betales månedsvis efter påkrav fremsat i Meddelelse fra Kunden. Har Leverandøren ikke senest 12 måneder efter månedens udløb modtaget Meddelelse herom fra Kunden, bortfalder Kundens ret til bod for den pågældende måned.

### Forholdsmæssigt afslag

Dansk rets almindelige regler om forholdsmæssigt afslag finder anvendelse.

Ved beregning af den relevante værdiforringelse, der udgør afslaget, skal der tages hensyn til den nytteværdi, som Kunden ikke kan udnytte som følge af Manglen.

For forhold, der udløser betaling af bod, kan et forholdsmæssigt afslag kun kræves i det omfang, Kunden dokumenterer en værdiforringelse ud over den betalte bod.

### Kundens beføjelser i øvrigt

Mangelskrav skal fremsættes af Kunden senest et år efter levering af den eller de pågældende ydelser, som Manglen er relateret til.

Om andre beføjelser i anledning af Mangler gælder dansk rets almindelige regler, jf. dog punkt 20, 21 og 22.

# Kundens MISLIGHOLDELSE

Såfremt Kunden misligholder sine betalingsforpligtelser i henhold til Kontrakten, er Leverandøren berettiget til rente i overensstemmelse med rentelovens regler.

Leverandøren er endvidere berettiget til at ophæve Kontrakten for så vidt angår bestemte ydelser, såfremt Leverandøren over for Kunden har afgivet påkrav ved Meddelelse om, dels at Kunden på nærmere specificeret måde har misligholdt sine betalingsforpligtelser vedrørende de pågældende ydelser, dels at manglende betaling inden 40 Arbejdsdage vil medføre, at Kontrakten ophæves for så vidt angår disse ydelser, og såfremt Kunden ikke har opfyldt sine betalingsforpligtelser inden fristens udløb.

Kunden er erstatningsansvarlig for Leverandørens dokumenterede tab forårsaget af Kundens manglende opfyldelse af sine forpligtelser til at medvirke ved Leverancens udførelse, jf. punkt 5.5, såfremt Leverandøren over for Kunden har afgivet påkrav ved Meddelelse om, dels at Kunden på nærmere specificeret måde har misligholdt sine forpligtelser til at medvirke, dels at Kundens manglende deltagelse inden 15 Arbejdsdage vil medføre, at Kunden bliver erstatningsansvarlig for Leverandørens dokumenterede tab.

Om øvrige beføjelser gælder dansk rets almindelige regler, jf. dog punkt 20, 21, og 22.

# Kundens Ophævelse

## Betingelser for ophævelse

Kunden kan ophæve Kontrakten, såfremt der foreligger væsentlig misligholdelse. For ophævelse på grund af Mangler er det en betingelse, at Manglerne ikke inden for rimelig tid er afhjulpet, jf. bilag 6 om krav til reaktionstid og tilgængelighed.

Kunden er berettiget til at begrænse ophævelsen til en del af Kontrakten.

Såfremt Leverandøren væsentligt misligholder vedligeholdelsesforpligtelserne i garantiperioden, er Kunden berettiget til at ophæve Kontrakten helt eller delvist. Efter garantiperiodens udløb kan Leverandørens misligholdelse af sine vedligeholdelsesforpligtelser kun medføre en ophævelse for Kontraktens øvrige ydelser, såfremt vedligeholdelsen er af afgørende betydning for Kundens fortsatte nytte af Leverancen, og Kunden ikke kan få udført vedligeholdelse af tredjemand.

Der anses bl.a. at foreligge væsentlig misligholdelse i følgende tilfælde:

* En samlet overskridelse af fristerne for godkendt funktionsprøve, ibrugtagningsprøve og driftsprøve for Leverancen med mere end 40 Arbejdsdage.
* Overskridelse af aftalt Overtagelsesdag for en ændring, der leveres som en Selvstændig Opgave, jf. punkt 6.3, med mere end 30 Arbejdsdage.
* Leverandøren modtager i kontraktperioden en endelig dom eller vedtaget bødeforlæg for de forhold, der er angivet i Udbudslovens § 135, stk. 1, nr. 1-6. Tilsvarende gælder, hvis en person, der er omfattet af personkredsen i Udbudslovens § 135, stk. 2 modtager en endelig dom eller vedtaget bødeforlæg for disse forhold.
* Det konstateres, at Leverandøren ikke råder over andre enheders (underleverandørers) økonomiske og finansielle kapacitet og/eller tekniske og faglige formåen, i det omfang Leverandøren har baseret sig på sådanne andre enheders formåen, herunder i tilknytning til den forud for Kontraktens indgåelse gennemførte udbudsprocedure.
* Det konstateres, at de andre juridiske enheders (underleverandørers) uddannelsesmæssige og faglige kvalifikationer eller faglige erfaringer vedrørende udførelsen af Kontraktens ydelser, som Leverandøren har baseret sig på, herunder i tilknytning til den forud for Kontraktens indgåelse gennemførte udbudsprocedure, ikke anvendes til at udføre de relevante angivne ydelser, jf. Udbudslovens § 144, stk. 3.
* Leverandørens konkurs, såfremt konkursboet ikke på baggrund af skriftlig henvendelse fra Kunden uden ugrundet ophold tilkendegiver, at boet indtræder i Kontrakten.
* Såfremt Leverandøren tages under rekonstruktion, eller der foretages åbning af forhandlinger om akkord eller væsentligt forringede økonomiske forhold i øvrigt for Leverandøren, der bringer Kontraktens rette opfyldelse i fare.
* Leverandørens ophør med den virksomhed, som Kontrakten vedrører, eller indtræden af andre omstændigheder, der bringer Kontraktens rette opfyldelse i alvorlig fare.

## Opgørelse ved ophævelse

Ved ophævelse skal Leverandøren straks tilbagebetale de af Kunden indbetalte beløb uden fradrag for værdinedgang eller almindelig brug. Kunden skal tilbagelevere de dele af Leverandørens ydelser, der omfattes af ophævelsen, i den stand hvori det findes hos Kunden. Kunden er erstatningsansvarlig efter dansk rets almindelige regler for tab, der skyldes en brug af Leverancen, der ikke kunne være forventet. Leverandøren skal varetage demontering.

Kunden er dog berettiget til at benytte dele af Leverandørens ydelser, indtil alternative løsninger kan anskaffes. I så fald tilbagebetales de af Kunden indbetalte beløb, for det som omfattes af ophævelsen, først, når tilbagelevering finder sted.

Indtil tilbagelevering betaler Kunden et rimeligt vederlag for den nytte, Kunden har haft af ydelserne, herunder for eventuel Ibrugtagning forud for Overtagelsesdagen. Ved tilbagelevering af dele af Leverancen fastsættes nytteværdien som udgangspunkt som summen af vederlag for vedligeholdelse og løbende betalinger for anvendelse af Programmel (eller en eventuel forholdsmæssig andel af en fast engangsbetaling). Disse vederlag og afgifter betales forholdsmæssigt i forhold til den berigelse, Kunden har ved brugen.

For den del af Leverancen, der omfattes af ophævelsen, bortfalder aftale om vedligeholdelse ved tilbagelevering, hvorimod Leverandøren fortsat er forpligtet til at vedligeholde de dele af Leverancen, som ikke er omfattet af ophævelsen, på hidtidige vilkår, dog således at Leverandørens vederlag reduceres forholdsmæssigt. Leverandøren kan dog kræve vedligeholdelses- vederlag for den resterende del af Leverancen reguleret i det omfang, at dette er rimeligt begrundet.

Herudover gælder det i punkt 30.4 anførte om forpligtelser ved ophør.

# Erstatning og forsikring

Parterne er erstatningspligtige efter dansk rets almindelige regler. For forhold, der udløser betaling af bod, kan erstatning kun kræves, i det omfang Kunden dokumenterer et tab ud over bodsbeløbet. Erstatning og eventuelt bodsbeløb tilsammen er dog under alle omstændigheder begrænset til leverancevederlaget.

Parterne er ikke i noget tilfælde ansvarlig for driftstab, følgeskader eller andet indirekte tab. Tab af data anses for indirekte tab, bortset fra tilfælde, hvor dette skyldes Leverandørens Drift eller anden datahåndtering, hvor dette er omfattet af Kontrakten.

Foranstående begrænsninger gælder ikke i forhold til Leverandørens ansvar for krænkelse af tredjemands rettigheder. Ligeledes gælder begrænsningerne ikke i forhold til et betalingspåkrav, som Kunden måtte blive pålagt overfor tredjemand, som følge af Leverandørens manglende overholdelse af Kontraktens krav til behandling af persondata. Foranstående begrænsninger gælder ligeledes kun, såfremt tabet ikke kan henføres til grov uagtsomhed eller forsætlige forhold hos den skadevoldende Part.

Leverandørens produktansvar følger dansk rets almindelige regler. Leverandøren er endvidere forpligtet til at opretholde produktansvarsforsikring i fem år efter Overtagelsesdagen. Produktansvaret for tingskade er beløbsmæssigt begrænset til kr. 5 millioner pr. skadestilfælde.

For de dele af Leverancen, for hvilke der er tegnet aftale om vedligeholdelse, opretholdes produktansvarsforsikringen i hele vedligeholdelsesperioden.

# Force majeure

Hverken Leverandøren eller Kunden skal anses for ansvarlig over for den anden Part for så vidt angår forhold, der ligger uden for Partens kontrol, og som Parten ikke ved Kontraktens underskrift, henholdsvis en aftale om ændringer, burde have taget i betragtning (herunder strejker) og ej heller burde have undgået eller overvundet. Forhold hos en underleverandør anses kun for force majeure, såfremt der for underleverandøren foreligger en hindring, der omfattes af 1. punktum, og som Leverandøren ikke burde have undgået eller overvundet.

Force majeure ved forsinkelse kan højst gøres gældende med det antal Arbejdsdage, som force majeure-situationen varer. Såfremt en tidsfrist for Leverandøren udskydes på grund af force majeure, udskydes de betalinger, der knytter sig dertil, tilsvarende.

Force majeure kan kun påberåbes, såfremt den pågældende Part har givet Meddelelse herom til den anden Part senest fem Arbejdsdage efter, at force majeure er indtrådt.

Den Part, der ikke er ramt af force majeure, er berettiget til at annullere Kontrakten helt eller delvis, henholdsvis en aftale om ændringer, såfremt den aftalte Overtagelsesdag overskrides med 60 Arbejdsdage som følge af force majeure. I tilfælde af sådan annullation tilbageleverer begge Parter snarest muligt, hvad de har modtaget fra den anden Part, og der består derefter ingen yderligere krav mellem Parterne. Herudover kan Kunden annullere en aftale om vedligeholdelse med virkning for fremtidige ydelser, såfremt Leverandøren er forhindret i at levere disse ydelser som følge af force majeure i en periode på 20 Arbejdsdage inden for en periode på tre måneder.

# Rettigheder til programmel og dokumentation

## Generelt

Leverandøren og/eller eventuelle underleverandører har ophavsret til Programmel og Dokumentation i overensstemmelse med ophavsretslovens bestemmelser herom.

Kunden erhverver brugsret til Programmel og Dokumentation, herunder Programmel og Dokumentation der er tilpasset eller ændret i henhold til punkt 6 og/eller vedligeholdt i henhold til punkt 11.

Brugsretten omfatter rettigheder til at foretage den for brugen af Programmellet nødvendige kopiering og ændring, herunder sikkerhedskopiering, fejlrettelse og dekompilering med henblik på at opnå interoperabilitet, i overensstemmelse med ophavsretslovens § 36 og § 37.

Brugsretten omfatter tillige de rettigheder til bl.a. kopiering og ændring, der er nødvendige for, at Kunden kan overlade Driften af Leverancen til tredjemand.

I øvrigt er brugsrettens kvalitative indhold samt kvantitative, geografiske og tidsmæssige omfang fastsat i bilag 15 for så vidt angår både Standardprogrammel og Kundespecifikt Programmel, begge med tilhørende Dokumentation. I det omfang bilag 15 ikke indeholder oplysninger om Kundens brugsret, er der ingen begrænsninger herfor, dog at Kunden ikke er berettiget til at videresælger Programmel til tredjemand, udover de i punkt 29 anførte tilfælde.

bilag 15 regulerer desuden Kundens adgang til at overdrage brugsretten til tredjemand, ud over de i punkt 29 nævnte tilfælde.

Det i bilag 15 anførte kan ikke medføre, at Leverancebeskrivelsen ikke opfyldes, eller at det i nærværende punkt 23 anførte fraviges. Dette gælder uanset, om licensaftalerne i bilag 15 er indgået mellem Leverandøren og Kunden eller mellem underleverandører og Kunden. Formålet med bilag 15 er primært at fastlægge brugsrettens nærmere indhold i overensstemmelse med Leverancebeskrivelsen og nærværende punkt 23.

Det skal være oplyst i bilag 15, hvilke af Programmellets funktionaliteter der falder inden for Leverancebeskrivelsen. I det omfang bilag 15 ikke indeholder disse oplysninger, anses alle Programmellets funktionaliteter at falde inden for Leverancebeskrivelsen.

De vederlagsmæssige konsekvenser af udnyttelse af Programmellets enkelte funktionaliteter inden for Leverancebeskrivelsen skal være oplyst i bilag 15. I det omfang disse oplysninger ikke fremgår af bilag 15, udløser udnyttelsen intet vederlag.

Hvis der er andre konsekvenser af Programmellets udnyttelse inden for Leverancebeskrivelsen end de vederlagsmæssige, herunder f.eks. forpligtelser til offentliggørelse af ændringer, skal det være oplyst i bilag 15. Såfremt sådanne konsekvenser ikke er oplyst, kan de ikke tillægges retsvirkning i forholdet mellem Kunden og Leverandøren.

Leverandøren skal skadesløsholde Kunden, såfremt Kunden bliver mødt med krav fra tredjepart på grundlag af licensbestemmelser, der ikke er oplyst eller strider mod oplysningerne i bilag 15. Dette gælder dog ikke i det omfang, tredjemands krav vedrører udnyttelse af Programmel uden for Leverancebeskrivelsen.

Brugsretten til henholdsvis Standardprogrammel og Kundespecifikt Programmel med tilhørende Dokumentation er desuden beskrevet i punkt 23.2 og punkt 23.3. Det er angivet i bilag 3, i hvilket omfang Programmellet er Standardprogrammel.

Brugsretten overgår ved Overtagelse, alternativt ved Ibrugtagning, jf. punkt 9.

I tilfælde af ophævelse ophører brugsretten til det Programmel med tilhørende Dokumentation, der er omfattet af ophævelsen.

Brugsretten ophører på tidspunktet for Leverandørens tilbagebetaling af Kundens indbetalte beløb, jf. dog punkt 30.4.

## Standardprogrammel med tilhørende Dokumentation

Kunden en opnår en brugsret til Standardprogrammellet i overensstemmelse med rettighedsindehaverens standardbestemmelser, der angives i bilag 15.

Brugsretten er tidsubegrænset medmindre andet er angivet i bilag 15.

Det er angivet i bilag 15, hvorvidt Kunden har ret til selv eller ved tredjemand at vedligeholde, herunder ændre, Standardprogrammel med tilhørende Dokumentation.

Hvis Kunden har ret til selv eller ved tredjemand at udføre vedligeholdelse, skal Leverandøren stille de nødvendige redskaber, herunder nødvendig kildekode og ikke-standardvedligeholdelsesværktøjer, til rådighed for Kunden. De nærmere betingelser for Kundens benyttelse af redskaberne til vedligeholdelse er fastsat i bilag 15.

I det omfang Kunden selv eller tredjemand har adgang til at vedligeholde Standardprogrammel med tilhørende Dokumentation, erhverver Kunden brugsret, jf. punkt 23.1, til det vedligeholdte Standardprogrammel med tilhørende Dokumentation.

Leverandøren opnår ingen rettigheder til de ændringer, der er foretaget af Kunden selv eller ved tredjemand.

## Kundespecifikt programmel med tilhørende Dokumentation

### Kundens rettigheder

#### Ændringer

Kunden har en tidsubegrænset brugsret til Kundespecifikt Programmel samt den dertil hørende Dokumentation.

Kunden har ret til selv eller ved tredjemand at foretage ændringer, herunder vedligeholdelse, af Kundespecifikt Programmel med tilhørende Dokumentation, jf. dog punkt 6.5 vedrørende ændringer uden Leverandørens samtykke.

Leverandøren skal stille de nødvendige redskaber, herunder kildekode samt ikke-standardvedligeholdelsesværktøjer og ikke-standardudviklingsværktøjer, til rådighed for Kunden eller tredjemand. Tilrådighedsstillelsen skal ske vederlagsfrit, i det omfang Leverandøren har ophavsretten, og herudover på samme licensvilkår som dem, der gælder for Leverandøren. Disse licensvilkår skal være angivet i bilag 15.

Kunden må kun benytte de redskaber, der er stillet til rådighed i henhold til afsnittet ovenfor, til at vedligeholde, drifte eller videreudvikle det Kundespecifikke Programmel.

Kunden erhverver brugsret, jf. punkt 23, til det ændrede Kundespecifikke Programmel med tilhørende Dokumentation.

Leverandøren opnår ingen rettigheder til de ændringer, der er foretaget af Kunden selv eller ved tredjemand.

Bortset fra punkt 29, kan Kunden ikke overdrage sine ændringer til andre, herunder andre Offentlige Institutioner. Dette gælder dog ikke ændringer, der består i fejlrettelser og integration til eksisterende og nye systemer.

#### Deponering af kildekode, der ikke er stillet til rådighed

Medmindre andet udtrykkeligt er angivet i bilag 15, og i det omfang Kunden ikke allerede har adgang til kildekoden, jf. punkt 23.3.1.1, skal Leverandøren med faste intervaller og senest umiddelbart efter Kundens godkendelse af ibrugtagningsprøven, foretage sådanne foranstaltninger, der gør kildekoden herfor tilgængelig for Kunden i tilfælde af Leverandørens misligholdelse.

I tilfælde af Leverandørens misligholdelse erhverver Kunden de rettigheder til kildekoden, der er nødvendige for Leverancens gennemførelse.

### Andre offentlige institutioners rettigheder

Medmindre andet udtrykkeligt er angivet i bilag 15, skal Leverandøren indgå aftale om brug af Kundespecifikt Programmel med tilhørende Dokumentation med enhver anden Offentlig Institution, der måtte ønske det.

Aftalen skal indgås på samme vilkår som dem, der følger af Kontrakten, bortset fra punkt 23.3.1.1. Andre Offentlige Institutioners adgang til at foretage eller få foretaget ændringer er begrænset til fejlrettelser og integration til eksisterende og nye systemer.

Leverandøren har ved indgåelse af Kontrakten ikke påtaget sig nogen forpligtelser over for andre Offentlige Institutioner til at udføre ændringer af det Kundespecifikke Programmel.

Hvis Leverandøren udfører ændringer af det Kundespecifikke Programmel til opfyldelse af en anden Offentlig Institutions særlige behov, er Leverandøren berettiget til et vederlag herfor. Hvis Leverandøren ikke kan levere en ønsket ændring på rimelige og sædvanlige vilkår, kan den Offentlig Institution selv foranstalte ændringen udført.

Kunden kan stille den til det Kundespecifikke Programmel hørende Dokumentation, vedligeholdelses- eller udviklingsværktøjer m.v., som Leverandøren har overdraget til Kunden under Kontrakten, til rådighed for en anden Offentlig Institution til brug for fejlrettelse og integration til eksisterende og nye systemer samt ændringer i henhold til foregående afsnit, 2. punktum.

Den Offentlige Institution erhverver samme brugsret til ændringer med tilhørende Dokumentation som den, der gælder efter Kontrakten.

Leverandøren opnår ingen rettigheder til ændringer, som Leverandøren ikke selv har foretaget.

## Særlig brugsret til Leverancen

Såfremt en del af Kundens opgaver, der understøttes af Leverancen, i forbindelse med en ressortændring eller omlægning af ansvarsområder flyttes til en anden offentlig myndighed, har Kunden ret til at lade denne offentlige myndighed anvende løsningen til brug for udførelse af disse opgaver.

Leverandøren er alene berettiget til et mervederlag for ovenstående såfremt det kan dokumenteres, at ændringen medfører øgede omkostninger for Leverandøren.

## Andet materiale beskyttet af immaterielle rettigheder

Kunden har ret til at gøre brug af andet materiale beskyttet af immaterielle rettigheder, der ikke udgør Programmel eller Dokumentation, i det omfang det er nødvendigt dels i forbindelse med Kundens almindelige brug af Leverancen dels ved genudbud af Kontrakten eller udbud af drift og vedligeholdelse af den af Kontrakten omfattede Leverance.

## Kundens data

Alle Kundens data, der er i Leverancen eller benyttes i tilknytning til Leverancen eller de Løbende Ydelser, er og forbliver Kundens. Leverandøren opnår på intet tidspunkt ejendomsret til Kundens data.

Leverandøren har en brugsret til Kundens data, men brugsretten er begrænset til, at Leverandøren alene må tilgå og benytte Kundens data med henblik på opfyldelse af sine forpligtelser i henhold til Kontrakten.

Leverandøren har på intet tidspunkt, og uanset baggrunden herfor, tilbageholdelsesret i Kundens data. Kundens data skal til enhver tid og uden ugrundet ophold udleveres til Kunden på dennes anmodning i et sædvanligt og læsbart digitalt format.

# Persondata

I det omfang Leverancen samt Leverandørens Løbende Ydelser og levering heraf indebærer behandling af persondata, er Leverandøren til enhver tid forpligtet til at sikre, at den til enhver tid gældende persondatalovgivning i Danmark overholdes, for nuværende særligt persondataloven (lov nr. 421 af 31. maj 2000 med senere ændringer), sikkerhedsbekendtgørelsen (bekendtgørelse 528/2000 med senere ændringer), og fra den 25. maj 2018 Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse).

Som bilag 8 fremgår den mellem Parterne indgåede Databehandleraftale, i henhold til hvilken Leverandørens forpligtelser som databehandler er nærmere reguleret. Leverandøren må ikke foretage behandling af personoplysninger forinden Databehandleraftale er indgået.

Leverandørens ydelser i relation til nærværende punkt og Databehandleraftalen vederlægges ikke særskilt.

Leverandøren er som databehandler dog berettige til vederlag efter medgået tid, hvis Leverandøren efter Kundens anmodning assisterer denne som dataansvarlig med håndtering af enhver henvendelse fra en registreret, herunder anmodning om indsigt, berigtigelse, blokering eller sletning.

Ligeledes er Leverandøren berettiget til vederlag efter medgået tid, hvor Leverandøren som databehandler assistere Kunden som dataansvarlige med at overholde øvrige forpligtelser, der måtte påhvile Kunden efter den til enhver tid gældende persondatalovgivning, hvor databehandlerens assistance er forudsat og nødvendig for, at Kunden kan overholde sine forpligtelser, herunder i forhold til persondataforordningens artikel 32-36.

Leverandøren skal skadesløsholde Kunden, såfremt Kunden bliver mødt med krav fra tredjemand som følge af, at Leverandøren som databehandler har overtrådt den til enhver tid gældende persondataretlige lovgivning, forudsat Leverandøren ikke har opfyldt sine forpligtelser som databehandler, som det følger af den til enhver tid gældende lovgivning, eller hvis Leverandøren som databehandler har undladt at følge eller handlet i strid med Kundens lovlige instruks.

# Arbejdsklausul

Leverandøren skal sikre, at ansatte hos Leverandøren og eventuelle underleverandører, som medvirker til at opfylde kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område.

Leverandører og eventuelle underleverandører skal sikre, at de ansatte får oplysninger om de vilkår, der følger af arbejdsklausulen.

Ved ”medvirker til at opfylde kontrakten” i dette punkt forstås arbejde udført i Danmark med henblik på kontraktens opfyldelse.

Kunden kan til enhver tid udbede sig relevant dokumentation for, at løn- og arbejdsvilkår for arbejdstagerne lever op til den forpligtelse, som arbejdsklausulen fastsætter. Kunden kan således kræve, at Leverandøren efter skriftligt påkrav herom inden for 10 Arbejdsdage fremskaffer relevant dokumentation såsom løn- og timesedler, lønregnskab og ansættelseskontrakter fra såvel egne som eventuelle underleverandørers arbejdstagere.

Manglende udlevering af dokumentation efter ovenstående udløser en bod på DKK 1.000 pr. påbegyndt arbejdsdag efter fristen for levering.

Kunden kan til brug for sin vurdering af, om Leverandøren eller underleverandøren har overholdt arbejdsklausulen søge rådgivning hos relevante arbejdsgiver – og/eller arbejdstagerorganisation.

Hvis Leverandøren ikke overholder sine forpligtelser i medfør af arbejdsklausulen, og hvis dette medfører et berettiget krav på yderligere løn fra arbejdstagerne kan SLKS tilbageholde vederlag med henblik på at tilgodese sådanne krav.

Leverandøren kan endvidere pålægges at betale en svarende til 2 (to) gange det beløb, der betales i yderligere løn til de ansatte.

# CSR

Leverandøren skal i forbindelse med gennemførelsen af Kontrakten ved levering af Leverancen samt de Løbende Ydelser respektere og overholde nationale og internationale love og regler vedrørende menneskerettigheder, arbejdstagerrettigheder, miljø og antikorruption, inklusive:

* FN’s deklaration om menneskerettigheder
* ILO’s deklaration om arbejdstagerrettigheder
* Rio-deklarationen om miljø og udvikling
* FN’s konvention mod korruption

Leverandøren må ikke på noget tidspunkt i Kontraktens løbetid og i forbindelse med levering af Leverancen og de Løbende Ydelser tilsidesætte gældende forpligtelser inden for det miljø-, social- eller arbejdsretlige område i henhold til EU-retten, national lovgivning, kollektive aftaler eller de miljø-, social- eller arbejdsretlige forpligtelser, der er afledt af konventionerne, der er nævnt i bilag X til Udbudsdirektivet (direktiv 2014/24/EU).

Tilsvarende forpligtelse gælder for de eventuelle yderligere retsakter, der vedtages af Europa-Kommissionen i medfør af Udbudsdirektivets artikel 57, stk. 4, jf. artikel 88.

Leverandøren skal i forhold til sine ydelser under Kontrakten overholde den til enhver tid gældende lovgivning om forbud mod forskelsbehandling på grund af race, hudfarve, religion eller tro, politisk anskuelse, seksuel orientering, alder, handicap, national, social eller etnisk oprindelse eller som tager sigte på at sikre etnisk ligestilling (uanset om sådan lovgivning er omfattet af ovenstående forpligtelser).

Kunden er berettiget til at anmode Leverandøren om at fremlægge dokumentation for Leverandørens overholdelse af ovenstående CSR-krav. I udgangspunktet vil det alene ske, hvis der foreligger en konkret begrundet mistanke.

Såfremt det konstateres, at Leverandøren ikke overholder de fastsatte CSR-krav, er Leverandøren forpligtet til at afhjælpe sådanne Mangler indenfor en af Kunden fastsat rimelig frist. Afhjælpning kan indebære udbetaling af erstatning til Leverandørens eller underleverandørers ansatte.

# Sikkerhedsgodkendelse

Kun de af Leverandørens medarbejdere, der er sikkerhedsgodkendt af Kunden må arbejde med de af kontrakten omfattede opgaver. Dette gælder både projektledelsen og de udførende medarbejdere.

Til dokumentation for sikkerhedsgodkendelse kan Kunden udstede ID-kort til Leverandørens medarbejdere. Leverandørens personale bærer ID-kortet synligt, når der udføres arbejde under nærværende kontrakt hos Kunden.

Hvis et kort bortkommer, skal Kunden underrettes straks. Hvis en sikkerhedsgodkendt medarbejder i løbet af kontraktperioden forlader Leverandørens virksomhed eller overflyttes til andet arbejde og derfor ikke mere har brug for ID-kortet, skal dette straks returneres til Kunden. Senest i forbindelse med kontraktens ophør skal samtlige ID-kort returneres til Kunden.

# Tavshedspligt

Parterne skal iagttage tavshed i sædvanligt omfang for forhold, som ikke er alment kendte.

Leverandøren må medtage Kunden på sin referenceliste, men må derudover ikke bruge Kundens navn i markedsføringsøjemed.

Kunden afgør efter drøftelse med Leverandøren, hvorledes Kontraktens indgåelse offentliggøres.

# Overdragelse

Kunden har ret til helt eller delvist at overdrage sine rettigheder og forpligtelser efter Kontrakten til en anden Offentlig Institution, når de opgaver, som Kunden hidtil har varetaget, overgår til en anden Offentlig Institution. Dette gælder uanset, hvad der måtte fremgå af bilag 15.

Leverandøren kan ikke uden Kundens skriftlige samtykke overdrage sine rettigheder og forpligtelser ifølge Kontrakten til tredjemand. Kunden kan ikke nægte sådant samtykke uden saglig grund. Der anses at foreligge en saglig grund, såfremt overdragelsen er i strid med de til enhver tid gældende udbudsretlige regler.

Der henvises til punkt 23.4 vedr. særlig brugsret til Leverancen såfremt en del af Kundens opgaver bliver flyttet til en anden myndighed.

# Varighed

## Vedligeholdelse og support

Leverandøren skal fra Overtagelsesdagen levere vedligeholdelse og support.

Leverandøren er ikke berettiget til at opsige vedligeholdelse og support. Dog kan Leverandøren ved Meddelelse opsige vedligeholdelse og support af Standardprogrammel, såfremt producenten heraf ophører med at udbyde vedligeholdelse og support i Danmark. Sådan opsigelse skal ske med mindst tre måneders varsel og har tidligst virkning fra det tidspunkt, hvor producenten ophører med vedligeholdelse og support.

Kunden kan ved Meddelelse opsige vedligeholdelse og support med et varsel på seks måneder til den første i en måned, dog tidligst til udløb ét år efter Overtagelsesdagen, medmindre andet udtrykkeligt er angivet i bilag 5. Opsigelsen kan begrænses til dele af Leverancen. I tilfælde af delvis opsigelse af vedligeholdelse og support, nedsættes vederlaget for vedligeholdelse proportionalt for de dele af Leverancen, der omfattes af opsigelsen.

Såfremt Leverandøren varetager Driften, jf. punkt 12, kan vedligeholdelse for hele Leverancen dog kun opsiges, hvis Driften opsiges til ophør samtidig med vedligeholdelsen.

## Ophør i henhold til udbudslovens § 185

Kontrakten kan i hele kontraktperioden – helt eller delvist – opsiges skriftligt af Kunden med et passende varsel i de øvrige tilfælde, der er angivet i udbudslovens § 185.

Parten, som forholdene for opsigelsen i henhold til udbudslovens § 185 ikke beror på, er berettiget til at kræve erstatning i henhold til punkt 21. I forhold til de Løbende Ydelser, skal Kundens opsigelsesadgang tages i betragtning ved fastsættelse af en eventuel erstatning til Leverandøren. Sker opsigelsen i henhold til udbudslovens § 185 stk. 2 er Leverandørens erstatning begrænset til negativ kontraktsinteresse.

Såfremt opsigelsen skyldes forhold, som Leverandøren bærer ansvaret for, herunder hvis Leverandøren har givet ukorrekte eller ufuldstændige oplysninger i forbindelse med den forudgående udbudsprocedure, har Leverandøren ikke ret til erstatning.

## Uden virkning

I henhold til lov om håndhævelse af udbudsreglerne mv. kan Klagenævnet for Udbud i særlige tilfælde af overtrædelse af udbudsreglerne erklære en indgået Kontrakt for uden virkning, og påbyde den kontraherende myndighed at bringe Kontrakten til ophør inden for en af klagenævnet fastsat frist.

På den baggrund fastsættes nedenstående bestemmelser om Kundens adgang til i sådanne tilfælde at opsige Kontrakten.

Kunden er berettiget til at opsige Kontrakten helt eller delvist med et varsel i overensstemmelse med Klagenævnet for Udbuds eller domstolenes påbud. Kontrakten ophører ved opsigelse således helt/delvist, som fastsat i påbuddet, med virkning fra påbuddets virkningstidspunkt.

Såfremt der i det påbud, som udstedes, er indeholdt yderligere betingelser eller krav, er Kunden berettiget til at videreføre disse betingelser eller krav i opsigelsen over for Leverandøren under forudsætning af, at dette er sagligt begrundet, og Leverandøren skal i så fald efterleve disse.

Leverandørens eventuelle krav om erstatning eller anden form for godtgørelse som følge af, at Kontrakten erklæres for uden virkning, og påbud om ophør udstedes, herunder f.eks. for omkostninger ved at efterkomme yderligere betingelser eller krav, som Kunden har videreført i opsigelsen, skal som udgangspunkt afgøres efter dansk rets almindelige regler. Dog har Parterne aftalt, at indirekte tab ikke erstattes, jf. punkt 21. Endelig er erstatningen begrænset til negativ kontraktsinteresse.

Såfremt Leverandøren på tidspunktet for kontraktindgåelse havde eller burde have haft kendskab til de faktiske og/eller retlige omstændigheder, som bevirker, at Kontrakten erklæres for uden virkning, kan Leverandøren ikke overfor Kunden rejse krav om erstatning eller krav om anden form for godtgørelse som følge af, at Kontrakten erklæres for uden virkning, og påbud om ophør udstedes, herunder f.eks. for omkostninger ved at efterkomme yderligere betingelser eller krav, som Kunden har videreført i opsigelsen.

## Forpligtelser ved ophør

Ved Kontraktens ophør skal Leverandøren – med henblik på at sikre en tidsmæssigt fleksibel udløbsfase – efter ophørstidspunktet fortsat levere de af Kontrakten omfattede ydelser på vilkår og priser, som er beskrevet i Kontraktens bilag 16, indtil Kunden har etableret et eventuelt samarbejde med tredjemand om videreførelse eller indtil Kunden selv har overtaget videreførelsen.

Leverandøren skal yde bistand, således at Kundens behov efter ophør kan opfyldes uden afbrydelse. Leverandøren er forpligtet til at stille de nødvendige ressourcer til rådighed i forbindelse med et eventuelt genudbud. Endvidere er Leverandøren forpligtet til at samarbejde i fornødent omfang med en eventuel ny leverandør med hensyn til overgangen til den nye leverandør. For disse ydelser betales Leverandøren jf. timepriserne for konsulentydelser i bilag 12.

Leverandørens bistand skal gives hurtigst muligt og så vidt muligt inden ophørstidspunktet.

Leverandøren skal levere ydelserne uanset årsagen til Kontraktens ophør.

Der er i bilag 16 en beskrivelse af de ydelser, som Leverandøren som minimum skal kunne levere til Kunden, og af den proces, der løbende i kontraktperioden skal følges for at opstille præcise planer for ydelserne, f.eks. når eventuel ny leverandør kendes, eller når eventuelle nye planer for udrulning og paralleldrift kendes.

Leverandøren er - uanset ophørsgrund - uberettiget til at udøve tilbageholdsret i data.

# Tvistigheder

## Lovvalg

Kontrakten er undergivet dansk ret.

## Uenighed om kategorisering af en Fejl eller opfyldelse af servicemål

Såfremt der er uenighed om kategorisering af en Fejl, eller hvorvidt kravene til servicemål er opfyldt i en bestemt periode, jf. punkt 11 og 13, kan hver af Parterne henvise spørgsmålet til Kundens og Leverandørens projektleder, der da sammen afgør det. Kan der ikke opnås enighed mellem Parternes projektledere, skal forhandlingerne søges løftet op på højt plan i Parternes organisationer.

Såfremt der mellem parterne opstår uenighed om et juridisk eller teknisk spørgsmål, kan hver af parterne anmode om, at der indhentes en vejledende udtalelse, jf. punkt 31.3.2.

## Øvrige tvister

### Forhandling

Såfremt der opstår en uoverensstemmelse mellem Parterne i forbindelse med Kontrakten, skal Parterne med en positiv, samarbejdende og ansvarlig holdning søge at indlede forhandlinger med henblik på at løse tvisten. Om nødvendigt skal forhandlingerne søges løftet op på højt plan i Parternes organisationer.

### Vejledende udtalelse

Såfremt der mellem parterne opstår uenighed om et juridisk eller teknisk spørgsmål, kan hver af Parterne anmode om, at der indhentes en vejledende udtalelse fra en uafhængig sagkyndig på grundlag af Voldgiftsinstituttets til enhver tid gældende regler for juridisk/teknisk udtalelse i IT-sager.

### Mægling (mediation)

Parterne kan, såfremt de er enige herom, søge tvisten søges løst ved mægling eller mediation af en af Parterne i fællesskab udpeget mægler/mediator.

* + 1. Tvister - voldgift

Enhver tvist, som måtte opstå i forbindelse med denne Kontrakt, herunder tvister vedrørende Kontraktens eksistens eller gyldighed, og som ikke af Parterne er bilagt via en af de øvrige fremgangsmåder i nærværende punkt 31.3, skal afgøres ved vold­gift ved Voldgiftsinstituttet efter de af Voldgiftsinstituttet vedtagne regler herom, som er gældende ved indledningen af voldgiftssagen.

Såfremt der er tale om en tvist, hvor værdien for hver af Parterne ikke overstiger 5 % af leverancevederlaget med tillæg af timebaserede vederlag, løbende vederlag for licenser samt vederlag for vedligeholdelse og Drift, afgøres tvisten ved forenklet voldgift ved Voldgiftsinstituttet efter de af Voldgifts­insti­tuttet vedtagne regler herom. Ved opgørelse af vederlag for vedligeholdelse og Drift samt løbende vederlag for licenser beregnes et vederlag for disse for fire år fra Overtagelsesdagen.

Stedet for voldgiftsretten er i den kommune, hvor Kunden er registreret.

### Forligsmæssige ændringer

I det omfang, der er en tvist mellem Parterne om Kontraktens rette opfyldelse, og tvisten er nødsaget til at søges løst ved voldgift, jf. punkt 31.3.4, er Parterne – som et alternativ til voldgift – berettige til at foretage en nedskalering af Leverancen og/eller de Løbende Ydelser, som skal leveres, mod at betalingerne og Kundens ydelser og medvirken i øvrigt herfor nedsættes proportionalt hermed. Nedskaleringen af Parternes ydelser skal således være gensidigt proportionale. Nedskaleringen af Leverancen og/eller de Løbende Ydelser samt Kundens modsvarende ydelser og medvirken i øvrigt forudsættes således at udgøre et egentligt og reelt alternativ til en forestående voldgift, og at Parterne er enige herom.

# Fortolkning og kontraktstyring

## Fortolkning og forrang

Bestemmelser i udbudsmaterialet, i Leverandørens tilbud, i forudgående korrespondance eller lignende, der ikke er medtaget i Kontrakten, kan ikke efterfølgende påberåbes som fortolkningsgrundlag.

Tilsvarende gælder viden om ydelser, der skal leveres under Kontrakten, Kundens it-miljø mv., som en Part måtte have erfaret som led i et tidligere samarbejde. Dog har hver af Parterne i denne situation en udvidet forpligtelse til at søge afklaring af ethvert forhold, som måtte give anledning til tvivl på grundlag af en sådan viden.

Spørgsmål, der er stillet i den forudgående udbudsproces, og svar herpå, fremgår af bilag 17.

Henvisninger til Kontrakten eller til en bestemmelse heri omfatter også de til Kontrakten hørende bilag, henholdsvis de bilag, der er relevante for den pågældende bestemmelse. Bestemmelser i Kontrakten har forrang frem for bestemmelser i bilag, hvorfor bestemmelser indeholdt i et bilag, som strider mod Kontraktens bestemmelser, ikke tillægges retsvirkning.

Såfremt der på kontraktindgåelsestidspunktet i et bilag er modstrid mellem et af Kunden anført krav og Leverandørens kravbesvarelse, har Kundens krav forrang. Dette indebærer dog ikke en begrænsning i Leverandørens forpligtelse til at levere det yderligere, der på kontraktindgåelsestidspunktet måtte fremgå af Leverandørens kravbesvarelse i forhold til Kundens krav.

## Meddelelse

Enhver Meddelelse skal sendes til de i bilag 10 angivne personer og på de angivne kontaktoplysninger, som hver af Parterne til enhver tid måtte have givet Meddelelse om

Ændring i de angivne oplysninger sker ved Meddelelse til den anden Part.

## Kontraktstyring ved ændringer

Parterne foretager i fællesskab kontraktstyring baseret på følgende hovedprincipper:

* Alle ændringer og tilføjelser til Kontrakten skal foreligge i skriftlig form ved opdatering af selve Kontrakten, med mindre Parterne konkret aftaler andet, der underskrives af begge Parter.
* Alle ændringer og tilføjelser til bilagene skal foreligge i skriftlig form ved opdatering af selve bilagene, med mindre Parterne konkret aftaler andet, og skal herefter underskrives af begge Parter.
* Alle ændringer og tilføjelser af Kontrakt og bilag skal kunne dokumenteres med fuld sporbarhed, f.eks. ved ændringsmarkering, versionshistorik og lignende.
* Alle væsentlige ændringer og tilføjelser og baggrunden herfor omtales kort i punkt 2.

Leverandøren har initiativpligten til at sikre denne kontraktstyring.

# Underskrifter

Kontrakten underskrives i to originale eksemplarer, hvoraf Parterne hver modtager et eksemplar.

Sted: Sted:

Dato: Dato:

For Kunden: For Leverandøren:

---ooOoo---

# Selvstændig aftale

Parterne er enige om, at det i Kontraktens punkt 26.2 anførte udgør en mellem Parterne indgået selvstændig aftale.

Sted: Sted:

Dato: Dato:

For Kunden: For Leverandøren:

---ooOoo---

# Solidarisk hæftelse

I henhold til Kontraktens punkt 5.9 erklærer undertegnede at hæfte solidarisk, direkte og ubetinget med Leverandøren over for Kunden for Kontraktens opfyldelse.

Sted: Sted:

Dato: Dato:

For [underleverandør]: For [underleverandør]:

*[Vejledning til tilbudsgivere: Nærværende punkt 35 udgår, såfremt tilbudsgiver ikke har baseret sin økonomiske og finansielle formåen på andre enheder.]*